**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΑΔΙΟΡΘΩΤΑ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 3 Μαρτίου 2016, ημέρα Πέμπτη και ώρα 12.15΄, συνήλθε σε συνεδρίαση, στην Αίθουσα Γερουσίας του Μεγάρου της Βουλής, η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Κωνσταντίνου Γαβρόγλου, με θέμα ημερήσιας διάταξης **α)** Διατύπωση γνώμης, σύμφωνα με τα άρθρα 32 παρ. 5 και 49 Α΄ του Κανονισμού της Βουλής, σε συνδυασμό με τις διατάξεις της παρ. 2α του άρθρου 21 του ν. 4327/2015 (Α΄50), για το διορισμό μετά από ακρόαση του προτεινομένου από τον Υπουργό Παιδείας, Έρευνας και Θρησκευμάτων, κ. Νικόλαο Φίλη, στη θέση του Προέδρου του Συμβουλίου Επιλογής Σχολικών Συμβούλων Δευτεροβάθμιας Εκπαίδευσης, κ. Φραγκίσκου – Αδέλκη Καλαβάση.

**β)** Διατύπωση γνώμης, σύμφωνα με τα άρθρα 32 παρ. 5 και 49 Α΄ του Κανονισμού της Βουλής, σε συνδυασμό με τις διατάξεις της παρ. 2α του άρθρου 21 του ν. 4327/2015 (Α΄50), για το διορισμό μετά από ακρόαση της προτεινομένης από τον Υπουργό Παιδείας, Έρευνας και Θρησκευμάτων, κ. Νικόλαο Φίλη, στη θέση της Αναπληρώτριας Προέδρου του Συμβουλίου Επιλογής Σχολικών Συμβούλων Δευτεροβάθμιας Εκπαίδευσης, κυρίας Μαρίας – Ζωής Φουντοπούλου.

**γ)** Διατύπωση γνώμης, σύμφωνα με τα άρθρα 32 παρ. 5 και 49 Α΄ του Κανονισμού της Βουλής, σε συνδυασμό με τις διατάξεις της παρ. 2α του άρθρου 21 του ν. 4327/2015 (Α΄50), για το διορισμό μετά από ακρόαση της προτεινομένης από τον Υπουργό Παιδείας, Έρευνας και Θρησκευμάτων, κ. Νικόλαο Φίλη, στη θέση της Προέδρου του Συμβουλίου Επιλογής Σχολικών Συμβούλων προσχολικής αγωγής, δημοτικής εκπαίδευσης και Ε.Α.Ε., κυρίας Σοφίας Αυγητίδου.

**δ)** Διατύπωση γνώμης, σύμφωνα με τα άρθρα 32 παρ. 5 και 49 Α΄ του Κανονισμού της Βουλής, σε συνδυασμό με τις διατάξεις της παρ. 2α του άρθρου 21 του ν. 4327/2015 (Α΄50), για το διορισμό μετά από ακρόαση της προτεινομένης από τον Υπουργό Παιδείας, Έρευνας και Θρησκευμάτων, κ. Νικόλαο Φίλη, στη θέση της Αναπληρώτριας Προέδρου του Συμβουλίου Επιλογής Σχολικών Συμβούλων προσχολικής αγωγής, δημοτικής εκπαίδευσης και Ε.Α.Ε., κυρίας Λέλας Γώγου.

Στη συνεδρίαση παρέστησαν ο Υπουργός Παιδείας, Έρευνας και Θρησκευμάτων, κύριος Νικόλαος Φίλης, καθώς και αρμόδιοι υπηρεσιακοί παράγοντες.

 Ο Πρόεδρος της Επιτροπής, αφού διαπίστωσε την ύπαρξη απαρτίας, έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.:

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Καλημέρα σας κυρίες και κύριοι συνάδελφοι, καταρχήν να εκφράσουμε την ευχή όλων μας για ταχεία ανάρρωση της υγείας της κυρίας Θεοδώρας Μεγαλοοικονόμου, από την Ένωση Κεντρώων, όπου προχθές είχε ένα λιποθυμικό επεισόδιο στη Βουλή, προσκομίστηκε στο νοσοκομείο και απ' ό,τι έχουμε μάθει είναι καλά. Το άλλο είναι ότι χθες με προσκάλεσαν στο 1ο Πειραματικό Γυμνάσιο Αθηνών, ως Πρόεδρος της Επιτροπής Μορφωτικών Υποθέσεων και είναι ένας χώρος που κανείς αισθάνεται περήφανος. Ήταν οι γονείς, ήταν οι καθηγητές, ήταν οι μαθητές και πραγματικά και χωρικά και τις συζητήσεις που κάναμε, φάνηκε ότι είναι ένα εξαιρετικά ζωντανό σχολείο, που εγώ προσωπικά έχω εντυπωσιαστεί πάρα πολύ και θα ήθελα να το δηλώσω.

Ο κύριος Υπουργός θα πρέπει να φύγει στις 13:00 η ώρα το αργότερο, γιατί υπάρχει Υπουργικό Συμβούλιο, οπότε ας αρχίσουμε αμέσως και σήμερα το θέμα της ημερήσιας διάταξης είναι η διατύπωση γνώμης σύμφωνα με τα άρθρα 32 παρ. 5 και 49 Α΄ του Κανονισμού της Βουλής, σε συνδυασμό με τις διατάξεις της παρ. 2α του άρθρου 21 του ν. 4327/2015 (Α΄50), για το διορισμό μετά από ακρόαση των προτεινομένων από τον Υπουργό Παιδείας, Έρευνας και Θρησκευμάτων, κ. Νικόλαο Φίλη, α) στη θέση του Προέδρου του Συμβουλίου Επιλογής Σχολικών Συμβούλων Δευτεροβάθμιας Εκπαίδευσης, κ. Φραγκίσκου – Αδέλκη Καλαβάση, β) στη θέση της Αναπληρώτριας Προέδρου του Συμβουλίου Επιλογής Σχολικών Συμβούλων Δευτεροβάθμιας Εκπαίδευσης, κυρίας Μαρίας – Ζωής Φουντοπούλου, γ) στη θέση της Προέδρου του Συμβουλίου Επιλογής Σχολικών Συμβούλων προσχολικής αγωγής, δημοτικής εκπαίδευσης και Ε.Α.Ε., κυρίας Σοφίας Αυγητίδου και δ) στη θέση της Αναπληρώτριας Προέδρου του Συμβουλίου Επιλογής Σχολικών Συμβούλων προσχολικής αγωγής, δημοτικής εκπαίδευσης και Ε.Α.Ε., κυρίας Λέλας Γώγου.

Καλωσορίζουμε και τις κύριες υποψήφιες και τον κ. Καλαβάση. Το άρθρο 32, η παράγραφος 5 του Κανονισμού της Βουλής ορίζει ότι οι Διαρκείς Επιτροπές ή οι Υποεπιτροπές τους μπορούν να διατυπώνουν γνώμη για τους προτεινόμενους για διορισμό σε ορισμένες θέσεις, εφόσον αυτό προβλέπεται από τον Κανονισμό ή νομό. Στην περίπτωση αυτή εφαρμόζονται κατ' αναλογία οι διατάξεις, 3, 4, 5 του άρθρου 49α. Θα ακολουθήσουμε τη συνήθη διαδικασία, θα δώσουμε το λόγο στον κ. Υπουργό, το μέγιστο για δέκα λεπτά για να παρουσιάσει τους προτεινόμενους και μετά στην κάθε προτεινόμενη και τον κ. Καλαβάση από πέντε λεπτά, στη συνέχεια θα πάρουν το λόγο οι εκπρόσωποι των κομμάτων και θα προχωρήσουμε στη συνήθη διαδικασία. Κύριε Υπουργέ, έχετε το λόγο.

ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων): Ευχαριστώ, κύριε Πρόεδρε, κύριοι συνάδελφοι, εκ παραλλήλου από τον εθνικό και κοινωνικό διάλογο που διεξάγεται για το θέμα της Παιδείας προχωρούμε σε επιλογές για την καλύτερη λειτουργία της εκπαίδευσης που είναι επιλογές που έχουν να αντιμετωπίσουν επείγοντα λειτουργικά προβλήματα, αλλά και να αναδιαμορφώνουν θεσμούς και να διαμορφώνουν νέες πολιτικές και να υπηρετούν αυτό που ονομάζουμε στόχο της δημοκρατικής εκπαιδευτικής μεταρρύθμισης.

Από τη Διαρκή Επιτροπή Μορφωτικών Υποθέσεων έχουν περάσει και έχει γίνει ακρόαση για την ηγεσία του Ινστιτούτου Εκπαιδευτικής Πολιτικής του ΙΕΠ για το συμβούλιο που εποπτεύει τα Πειραματικά και Πρότυπα Σχολεία και έχουμε με τη διαδικασία που ο νόμος επέλεξε, επιλέξει τους Διευθυντές Εκπαίδευσης Πρωτοβάθμιας και Δευτεροβάθμιας σε ολόκληρη τη χώρα. Όλες οι επιλογές αυτές και από το σχόλια που τη συνοδεύουν και από τη συμμετοχή των εκπαιδευτικών στις διαδικασίες, όπως ορίζει ο νόμος, αλλά και από το αποτέλεσμα των πρώτων ενεργειών τους και δράσεων, επιβεβαιώνεται ότι ήταν ορθές οι επιλογές.

Συνδυάζουν αξιοκρατικά κριτήρια, καθώς επίσης και μια κατεύθυνση αλλαγών στο χώρο της εκπαίδευσης. Αλλαγών που επαναλαμβάνω, θα συζητήσουμε πολύ διεξοδικότερα και εδώ και στο πλαίσιο ευρύτερου κοινωνικού διαλόγου για την Παιδεία. Είναι προφανές ότι δεν είναι ένας, δύο, τρεις ή τέσσερις οι δυνάμενοι να αναλάβουν καθήκοντα σε διάφορους θέσεις του Υπουργείου, είναι πολλοί, τους τιμούμε όλους και είμαστε μια πολιτική ηγεσία όπου δεν έχει δεσμεύσεις προσώπων ή συμφερόντων και συνεπώς ακούει και επιλέγει και εάν χρειασθεί αλλάζει τις επιλογές της.

Έτσι θα πορευθούμε, όχι με δογματισμούς, μονομέρειες και προσωπικές δεσμεύσεις. Επαναλαμβάνω και οι τέσσερις που προτείνουμε είναι ικανοί εκπαιδευτικοί, άνθρωποι που έχουν σχέση με τα ζητήματα αξιολόγησης, καθώς και τα ευρύτερα ζητήματα λειτουργίας της εκπαίδευσης, πρόσωπα τα οποία μπορούν να προσφέρουν με ουσιαστικό τρόπο. Μπορεί να υπήρχαν και να υπάρχουν και άλλοι, καμία αντίρρηση.

(Συνέχεια ομιλίας κ. ΝΙΚΟΛΑΟΥ ΦΙΛΗ, Υπουργού Παιδείας Έρευνας και Θρησκευμάτων)

Η επιλογή είναι μια επιλογή επαναλαμβάνω αξιοκρατικών κριτηρίων ταυτοχρόνως εμπιστοσύνη σε μια πορεία δημοκρατική μεταρρύθμισης. Τα ονόματα είναι: του κ. Φραγκίσκου-Αδέλκη Καλαβάση, για τη θέση του Προέδρου του Συμβουλίου επιλογής σχολικών συμβούλων, της κυρίας Μαρίας-Ζωής Φουντοπούλου, ως Αναπληρώτρια στην ίδια θέση, της κυρίας Σοφίας Αυγητίδου, ως Προέδρου του Συμβουλίου επιλογής Σχολικών Συμβούλων, Προσχολικής Αγωγής και της κυρίας Λέλας Γώγου, ως Αναπληρώτριας στην ίδια θέση.

Θέλω να σας πω ότι στη συζήτηση που κάναμε και με τον ΟΟΣΑ, αλλά και ευρύτερα στο χώρο του διαλόγου για τη μεταρρύθμιση του σχολείου, παίζει μεγάλο ρόλο αυτό που ονομάζουμε «στελέχη της εκπαίδευσης». Είτε αυτά είναι διευθυντές των σχολικών μονάδων, που φαίνεται μια συζήτηση για την ενίσχυση και των προσόντων και των υπηρεσιών για τη διοίκηση των σχολικών μονάδων αλλά και το ενδιάμεσο επίπεδο των στελεχών της εκπαίδευσης, που είναι σχολικοί σύμβουλοι. Δεν είμαστε ευχαριστημένοι και αυτό είναι μια αξιολογήση όχι προσωπική, είναι μια κοινή γνώμη. Κοινή διαπίστωση, ότι δεν είμαστε ευχαριστημένοι σήμερα με τον τρόπο που λειτουργούν οι σχολικοί σύμβουλοι, δηλαδή δεν είναι θέμα ευθύνης ενός εκάστου. Αντιθέτως είναι θέμα πως βγαίνει η αναμόρφωση της, αλλά κατά τη γνώμη μου και του τρόπου λειτουργίας των σχολικών συμβούλων. Θα τα κουβεντιάσουμε όλα αυτά δεν υπάρχουν αποφάσεις, υπάρχουν σκέψεις και στην πορεία του διαλόγου, θα υπάρξουν αποφάσεις.

Τονίζω, ότι σχολικοί σύμβουλοι σήμερα στο βαθμό που εμπλέκονται με τη σχολική διαδικασία αναλαμβάνουν καθήκοντα, τα οποία στην ουσία είναι αναπλήρωση, θεσμών και αρμοδιοτήτων που δεν ασκούνται. Όπως είναι η προσπάθεια επίλυσης, συγκρούσεων μέσα στο σχολείο, δηλαδή λείπουν ψυχολόγοι, κοινωνικοί λειτουργοί και οι σχολικοί σύμβουλοι αναλαμβάνουν το δύσκολο αυτό έργο σε μια περίοδο, κύριοι συνάδελφοι, που η κρίση έχει επιδεινώσει αυτά τα φαινόμενα τα σχολεία, τα οποία δεν αφορά μόνο τους μαθητές, αλλά ολόκληρη η οικογένεια κρέμεται με απόγνωση, πάνω στο σχολείο. Αυτά είχα να πω και είμαι πρόθυμος να απαντήσω σε οποιαδήποτε ερώτησή σας.

ΚΩΝ/ΝΟΣ ΓΑΒΡΟΓΛΟΥ: (Πρόεδρος της Επιτροπής) Σας ευχαριστώ, κύριε υπουργέ το λόγο έχει ο κ. Καλαβάσης.

ΦΡΑΓΚΙΣΚΟΣ –ΑΔΕΛΚΗΣ ΚΑΡΑΒΑΣΗΣ: κύριε πρόεδρε, κυρίες και κύριοι ευχαριστώ τον Υπουργό για την εμπιστοσύνη, με την τιμητική αυτή πρόταση να αναλάβω, Πρόεδρος του Συμβουλίου επιλογής Σχολικών Συμβούλων δευτεροβάθμιας εκπαίδευσης. Ευχαριστώ και για την ευκαιρία που έχω να συνεργαστώ, με τις εκλεκτές συναδέλφους κυρία Φουντοπούλου, κυρία Αυγητίδου και την κυρία Γώγου.

Πρόκειται για μια θέση υψηλής ευθύνης, και όπως μου σημείωσε ο πρύτανης του πανεπιστημίου, με χιλιάδες ανθρώπους να κοιτάζουν διαυγή κριτήρια, καθαρό τρόπο δράσης, άρτια διαδικασία. Θα προσπαθήσουμε να ανταποκριθούμε σ' αυτές τις προσδοκίες με σύνεση, και υπευθυνότητα. Στο χρόνο που μου αναλογεί, θα ήθελα να σας παρουσιάσω συνοπτικά τον τρόπο που αντιλαμβάνομαι τη λειτουργική αρτιότητα και την διαύγεια των κριτηρίων, επικεντρώνοντας όμως το προσδοκώμενο ρόλο των συμβούλων, ως παραγόντων ρύθμισης και ελέγχου της πολυπλοκότητας του εκπαιδευτικού μας συστήματος.

Επίσης, η κεντρική ιδέα για τους συμβούλους, για το ρόλο και το περιεχόμενο της εργασίας τους, πρέπει να συνάδει με τον τρόπο επιλογής τους. Έρχεται από τη θεωρία των συστημάτων διακυβέρνησης σε πολύπλοκα φαινόμενα, όπως είναι οι οργανισμοί. Δηλαδή το εκπαιδευτικό σύστημα στηρίζεται στην περίφημη αρχή της ποικιλίας.

 (Συνέχεια ομιλίας κυρίου ΦΡΑΓΚΙΣΚΟΥ-ΑΔΕΛΚΗ ΚΑΛΑΒΑΣΗ Προέδρου

 του Συμβουλίου Επιλογής Σχολικών Συμβούλων Δευτεροβάθμιας

 Εκπαίδευσης)

Δεν μπορεί να υπάρξουν απλές ρυθμίσεις ελέγχου για ένα πολύπλοκο φαινόμενο, για έναν πολύπλοκο οργανισμό. Αντίθετα, κάθε σύστημα ρυθμίσεων και ελέγχου, θα πρέπει να παρουσιάσει έναν βαθμό ποικιλίας και πολυπλοκότητας, τουλάχιστον ανάλογο με το περιβάλλον στο οποίο θα πρέπει να εφαρμοστεί.

Επομένως, κατά την γνώμη μου, θα πρέπει να φροντίσουμε αφενός να δημιουργείτε πάντα ένα ευρύτερο σώμα στελεχών, ικανών, για το έργο που επιθυμούμε, από το οποίο κάθε φορά να επιλέγεται ο εκάστοτε αριθμός που χρειάζεται. Όμως, έχει σημασία το ευρύτερο σώμα.

Αφ΄ ετέρου, θα πρέπει να θεσμοθετούνται διαδικασίες επιλογής, πιο περίπλοκες από όσες θα μπορούσε να ελέγξει ένας μόνο παράγοντας, είτε εσωτερικός, είτε εξωτερικός.

Το εκπαιδευτικό σύστημα, κατά την σημερινή αντίληψη, μέσα από τις επιστήμες της εκπαίδευσης, είναι κάτι πολύ μεγαλύτερο από το άθροισμα των προσώπων που το υπηρετούν και των λειτουργιών και των ρόλων. Γιατί η βάση του εκπαιδευτικού συστήματος είναι οι σχέσεις. Δεν είναι ούτε τα άτομα ούτε οι ρόλοι. Είναι οι σχέσεις μεταξύ των μαθητών, μεταξύ μαθητών-καθηγητών και οι σχέσεις των σχέσεων αυτών με γνωστικά πεδία, με την ανάπτυξη την ψυχολογική των παιδιών με την οικογένεια, με την κοινωνία, με την διεθνή συγκρότηση των κοινωνιών, όπως γίνεται σήμερα.

Επομένως είναι ένα δυναμικό και πολύπλοκο σύστημα, στο οποίο, κεντρικό και κομβικό ρόλο, έχουν οι συνδέσεις μεταξύ των διαφόρων δομών και οργανισμών, κάθετων και οριζόντιων. Οι συνδέσεις μεταξύ των ρόλων, οι συνδέσεις μεταξύ των σχέσεων. Σε αυτό το πεδίο, κατά την κρίση μου, δηλαδή στο ρόλο των συνδέσεων, του κτισίματος των συνδέσεων και των ρυθμίσεων σε αυτές τις συνδέσεις, έχουν να παίξουν οι σχολικοί σύμβουλοι.

Πιστεύω ότι είναι ένας χρήσιμος κρίκος, που θα επιτρέψει δηλαδή, την λειτουργία ενός πολύπλοκου συστήματος.

Επομένως, οι σχολικοί σύμβουλοι, έχουν έναν ιδιόμορφο στελεχικό ρόλο, καθώς δεν λειτουργούν στην Διεύθυνση ενός έργου, ούτε στην Διεύθυνση κάποιου Οργανισμού, οριζόντιου ή κάθετου.

Νομίζω ότι υπάρχουν πολλές σχέσεις μέσα στο εκπαιδευτικό σύστημα, οι οποίες αποσιωπούνται. Είναι οι σχέσεις που καλύπτει το ψηφιακό και διαδικτυακό περιβάλλον με τους μαθητές, πολλαπλότητα πηγών, που δεν υπάρχει μια καθοδήγηση για την χρησιμοποίησή τους και η αγορά η εκπαιδευτική, αυτό που λέμε σκιώδης εκπαίδευση, τα φροντιστήρια, τα ιδιαίτερα μαθήματα και η παραπληρωματική εκπαίδευση, αθλητισμός, μουσική, ωδεία κ.λπ., τα οποία επίσης είναι χωρίς καθοδηγητική σχέση από το επίσημο εκπαιδευτικό σύστημα. Με αποτέλεσμα, αυτά που θα μπορούσε να είναι θετικά, γίνονται πολύ συχνά αρνητικά.

Επομένως, αυτές οι αποσιωπημένες σχέσεις, θα πρέπει να δομηθούν. Και εδώ νομίζω είναι ο ρόλος των σχολικών συμβούλων.

Ευχαριστώ πολύ κύριε Πρόεδρε.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Σας ευχαριστώ και εγώ. Το λόγο έχει η κυρία Μαρία-Ζωή Φουντοπούλου.

ΜΑΡΙΑ-ΖΩΗ ΦΟΥΝΤΟΠΟΥΛΟΥ (Αναπληρώτρια Προέδρο του Συμβουλίου Επιλογής Σχολικών Συμβούλων Δευτεροβάθμιας Εκπαίδευσης): Καλημέρα και από εμένα. Ευχαριστώ κύριε Πρόεδρε, κύριε Υπουργέ, κυρίες και κύριοι Βουλευτές.

Θέλω, ξεκινώντας, να ευχαριστήσω και εγώ για την τιμή που μου γίνεται να προταθώ ως Αναπληρώτρια Προέδρου, στην Επιτροπή Κρίσεως επιλογής σχολικών συμβούλων της Δευτεροβάθμιας Εκπαίδευσης. Έδωσε ένα εξαιρετικό στίγμα, πριν από λίγο, ο συνάδελφος για τον ρόλο του σχολικού συμβούλου. Εγώ, θα μου επιτρέψετε να εστιάσω λίγο σε κάποια στοιχεία ιδιαιτερότητας της Δευτεροβάθμιας Εκπαίδευσης.

Θα συμφωνήσω, και προς επίρρωσιν των όσων ακούστηκε ότι στην πραγματικότητα ο ρόλος του σχολικού συμβούλου, είναι ένας συστημικός ρόλος. Εάν θα μπορούσα να το χαρακτηρίσω με έναν απλό τρόπο, θα έλεγα ότι, ο σχολικός σύμβουλος είναι ο συνδετικός κρίκος ανάμεσα στην θεωρία και την πράξη.

(Συνέχεια ομιλίας κ. ΜΑΡΙΑΣ – ΖΩΗΣ ΦΟΥΝΤΟΠΟΥΛΟΥ, προτεινόμενης για διορισμό στη θέση της Αναπληρώτριας Προέδρου του Συμβουλίου Επιλογής Σχολικών Συμβούλων Δευτεροβάθμιας Εκπαίδευσης)

Είναι ο άνθρωπος εκείνος, ο οποίος καλείται να υποστηρίξει την υλοποίηση όλου του θεσμικού και κανονιστικού πλαισίου, να το μεταφέρει στη σχολική τάξη μέσω των εκπαιδευτικών και, υπό αυτή την, έννοια «στέκει» ανάμεσα σε ένα θεσμικό πλαίσιο. Καταλαβαίνουμε, πόσο καλά καταρτισμένος πρέπει να είναι αυτός ο άνθρωπος σε πάρα πολλούς τομείς, οι οποίοι δεν είναι μόνο τομείς που έχουν να κάνουν με το γνωστικό αντικείμενο, με τις αρχές της παιδαγωγικής και της διδακτικής, αλλά και με γνώσεις πάνω στο θεσμικό πλαίσιο, ούτως ώστε να μεταφέρει, όσο γίνεται καλύτερα, το κλίμα στη σχολική τάξη.

Εάν μιλήσουμε για τη Δευτεροβάθμια Εκπαίδευση, τα πράγματα, ίσως, θα γίνουν λίγο πιο περίπλοκα, διότι καταλαβαίνουμε και γνωρίζουμε, ότι η Δευτεροβάθμια Εκπαίδευση δουλεύει με ειδικότητες. Δεν δουλεύει με έναν εκπαιδευτικό. Άρα, καταλαβαίνετε ότι αυτό το συστημικό πλαίσιο, στο οποίο αναφερόμαστε αυτή τη στιγμή, είναι, ακόμη, πιο σύνθετο. Γίνεται, ακόμη, πιο σύνθετο.

Μιλάμε για μία ηλικιακή περίοδο των παιδιών, που ως γονείς οι περισσότεροι από εμάς, ή κάποιοι από εμάς, μπορούμε να αναγνωρίσουμε την ιδιαιτερότητα της εφηβείας. Ξέρουμε ότι είμαστε σε μία βαθμίδα Εκπαίδευσης, η οποία προετοιμάζει για τα Πανεπιστήμια. Καλώς ή κακώς, είναι ένα πολύ μεγάλο θέμα. Είναι εκείνη η βαθμίδα της Εκπαίδευσης, που πρέπει να αποτυπώσει, να «απορροφήσει» και να εφαρμόσει και η Πρωτοβάθμια Εκπαίδευση, πόσο μάλλον η Δευτεροβάθμια λόγω ηλικίας των παιδιών, τις καινοτομίες και όλα τα νέα «εργαλεία».

Άρα, καταλαβαίνετε, ότι εδώ ο ρόλος γίνεται, ακόμη, πιο πολύπλοκος του Σχολικού Συμβούλου. Τι κάνει αυτός ο άνθρωπος; Αυτός ο άνθρωπος λειτουργεί σε δύο επίπεδα, τα οποία πρέπει πάντοτε να τα θυμόμαστε. Λειτουργεί συμβουλευτικά και καθοδηγητικά ως προς το γνωστικό αντικείμενο. Ως Σχολικός Σύμβουλος Φιλολόγων οφείλω να δώσω κατευθύνσεις για τη διδασκαλία της Γλώσσας, των Αρχαίων Ελληνικών, της Λογοτεχνίας, της Ιστορίας. Από την άλλη, όμως, λειτουργεί παιδαγωγικά για τα σχολεία που εποπτεύει ως ειδήμων σε θέματα Παιδαγωγικής.

Η ιδιαιτερότητα για τη Δευτεροβάθμια Εκπαίδευση που θα ήθελα, επίσης, να την σημειώσουμε και να την κρατήσουμε ως μία σκέψη. Να σκεφτούμε και να θυμηθούμε, ότι τα Πανεπιστημιακά Τμήματα, τα οποία καταρτίζουν εκπαιδευτικούς Δευτεροβάθμιας Εκπαίδευσης έχουν ένα κενό, σε ό,τι έχει να κάνει με τη ψυχοπαιδαγωγική και διδακτική κατάρτιση. Το λέω αυτό, για να δώσω, ακόμη, μεγαλύτερη βαρύτητα στο ρόλο που καλείται ο Σχολικός Σύμβουλος να επιτελέσει στο σημείο αυτό.

Τι χρειάζεται, άρα, να γνωρίζει; Χρειάζεται να γνωρίζει το γνωστικό αντικείμενο, τη διδακτική επί του γνωστικού αντικειμένου. Παράλληλα, όλο αυτό το πλαίσιο να μπορεί να το υποστηρίζει παιδαγωγικά, συμβουλευτικά, ψυχολογικά. Να μπορεί να λειτουργεί ως ο άνθρωπος εκείνος που θα εκτονώνει και θα υποστηρίζει τις κρίσεις.

Τι θέλω από το Σχολικό Σύμβουλο να κάνει και σε προοπτική χρόνου; Τον θέλω να είναι καθοδηγητής. Τον θέλω να είναι ο άνθρωπος εκείνος, που θα αποτυπώσει και τις ποιότητες του έργου του εκπαιδευτικού. Έχει σημασία να αποτυπώσω ποιότητες, γιατί αν αποτυπώσω ποιότητες, θα σε βοηθήσω να βρεις που δεν πας καλά και να παρέμβω σε ένα τρίτο επίπεδο επιμορφωτικά. Άρα, και σε ρόλο επιμορφωτή.

Παράλληλα, όμως, ο άνθρωπος αυτός για να τα κάνει αυτά, χρειάζεται μία δική του συνεχή επιμόρφωση. Θα μου επιτρέψετε να πω, ότι θα μπορούσε μία πρόταση να είναι, αν έχω το δικαίωμα να την αναφέρω, η σύνδεση όλης αυτής της ομάδας με τα Πανεπιστήμια. Είμαστε παρόντες, πάντοτε αρωγοί σε ό,τι μας έχει ζητηθεί, για να υποστηρίξουμε την επιμόρφωση και των Σχολικών Συμβούλων στο κομμάτι της αυτοαξιολόγησης, ώστε τελικά να πάμε σε μία ποιοτική αποτίμηση έργου, καθόλου τιμωρητική, η οποία, συνεχώς, θα έχει βελτιωτικό χαρακτήρα. Ευχαριστώ πολύ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Το λόγο έχει η κ. Αυγητίδου.

ΣΟΦΙΑ ΑΥΓΗΤΙΔΟΥ (προτεινόμενη για διορισμό στη θέση της Προέδρου του Συμβουλίου Επιλογής Σχολικών Συμβούλων προσχολικής αγωγής, δημοτικής εκπαίδευσης και Ε.Α.Ε.): Ευχαριστώ, κύριε Πρόεδρε. Κύριε Υπουργέ, κυρίες και κύριοι Βουλευτές, θα ήθελα και εγώ να μοιραστώ κάποιες σκέψεις μου μαζί σας για το θεσμό του Σχολικού Συμβούλου, λέγοντας λίγα λόγια για τη σημασία αυτού του ρόλου, τις δυσκολίες που έχει αντιμετωπίσει και τους τρόπους υποστήριξης του θεσμού.

Το γνωρίζουμε όλοι και όλες, ότι ο Σχολικός Σύμβουλος αποτελεί τη μόνιμη υποστηρικτική δομή σε τοπικό επίπεδο.

(Συνέχεια ομιλίας, κυρίας ΣΟΦΙΑΣ ΑΥΓΗΤΙΔΟΥ, Προτεινόμενη για το διορισμό στη θέση της Προέδρου του Συμβουλίου Επιλογής Σχολικών Συμβούλων προσχολικής αγωγής, δημοτικής εκπαίδευσης και Ε.Α.Ε.)

Αυτό είναι πάρα πολύ σημαντικό γιατί ο σχολικός σύμβουλος έχει την δυνατότητα να μπει μέσα στα σχολεία, να γνωρίσει εκπαιδευτικούς και να διαμορφώσει την συμβουλευτική του σε σχέση με τις συγκεκριμένες συνθήκες. Γνωρίζουμε επίσης ότι προϋπόθεση για να έχουμε μια καλύτερη εκπαίδευση είναι να υποστηρίξουμε τη συνεχή επαγγελματική μάθηση των εκπαιδευτικών. Αυτό, με την παρούσα νομοθεσία προβλέπεται από το ρόλο του σχολικού συμβούλου μέσα από την επιστημονική και παιδαγωγική καθοδήγηση που θα προσφέρει στους εκπαιδευτικούς και την υποστήριξή του καθημερινού διδακτικού έργου στην πράξη. Γνωρίζω αρκετούς σχολικούς συμβούλους και απ’ όσα έχω διαβάζει και απ’ όσο έχω ενημερωθεί θέλω να αναφέρω ότι έχουμε εξαιρετικούς σχολικούς συμβούλους που προσπαθούν καθημερινά, σε αντίξοες συνθήκες κάποιες φορές. Χρειάζεται να αναγνωρίσουμε ότι η ύπαρξη του θεσμού έχει αρκετά περιθώρια να συμβάλει σε βάθος και εκτεταμένα στην καθημερινή εκπαιδευτική διαδικασία. Παράλληλα πρέπει να αναγνωρίσουμε ότι υπάρχει μια δυσπιστία του εκπαιδευτικού κόσμου κατά πόσον ο σχολικός σύμβουλος μπορεί να συμβάλει με φανερά αποτελέσματα στο έργο τους. Θέλω να καταλάβουμε τις δυσκολίες, κάποιες από αυτές τις δυσκολίες είναι δομικές και συνδέονται με το καθηκοντολόγιο έτσι όπως είναι γραμμένο στο πλαίσιο του σχολικού συμβούλου. Για παράδειγμα, ορισμένες αρμοδιότητες υπονοούν ένα ρόλο μεταφορέα της εκπαιδευτικής πολιτικής, κεντρικού προγραμματιστή των δράσεων στα σχολεία, υπεύθυνο ενημέρωσης και υποδείξεων τρόπων σχεδιασμού. Γνωρίζω πολύ καλά από την έρευνα ότι αυτοί δεν είναι αποτελεσματικοί τρόποι υποστήριξης του εκπαιδευτικού και της εκπαιδευτικής αλλαγής στα πράγματα. Υπό αυτή την έννοια ο θεσμός του σχολικού συμβούλου χρειάζεται να επικεντρωθεί στην συστηματική υποστήριξη του εκπαιδευτικού έργου, στο πεδίο της πράξης μέσα στα σχολεία, να συνεργασθεί με τους συλλόγους διδασκόντων και τους εκπαιδευτικούς, να υποστηρίξει τους εκπαιδευτικούς σε μια μεθοδολογία διερεύνησης όσων κάνουν, τεκμηρίωσης της δουλειάς τους, ενημερωμένης λήψης αποφάσεων και πάλι αναστοχασμού και αποτίμησης των μαθησιακών αποτελεσμάτων.

Χρειαζόμαστε μια ενδυνάμωση των εκπαιδευτικών με ένα σύμβουλο που είναι δίπλα στο σχολείο, μέσα στο σχολείο και δίπλα στον εκπαιδευτικό. Χρειάζεται επίσης να ενισχυθούν τα δίκτυα σχολείων και κοινότητες μάθησης των εκπαιδευτικών. Αυτή τη στιγμή κάτι που είναι αναποτελεσματικό είναι να μπαίνει ο σύμβουλος με κάθε εκπαιδευτικό και να συνομιλεί, καταλαβαίνετε ότι η διαχείριση του χρόνου είναι πάρα πολύ δύσκολη. Εάν με βάση μια καταγραφή αναγκών στην εκπαιδευτική του περιφέρεια, κάνει ένα οργανόγραμμα, διαπιστώσει τις ανάγκες, δημιουργήσει κοινότητες μάθησης και στηρίξει σε συλλογικό επίπεδο αυτή τη διαδικασία, θα είναι πιο αποτελεσματικός ο ρόλος.

Θα πρέπει και εγώ να συμφωνήσω ότι η πολιτεία χρειάζεται να στηρίξει τον θεσμό του σχολικού συμβούλου εκπαιδεύοντας στους συμβούλους, ακριβώς αυτές οι διαδικασίες, πως δημιουργώ μια κοινότητα μάθησης, πως υποστηρίζω με έρευνα δράσης τους εκπαιδευτικούς σε ένα ενεργό ρόλο μετασχηματισμού της εκπαίδευσης και όχι ως παθητικοί αποδεκτές κεντρικών οδηγιών. Πώς τα κάνω όλα αυτά; Επίσης χρειάζεται μια στήριξη του έργο τους, σε οικονομικό επίπεδο, με την έννοια ότι αυτή τη στιγμή ο σύμβουλος δεν έχει δυνατότητα οικονομικής διαχείρισης και δυσκολεύεται να καλέσει για παράδειγμα, επιμορφότερες, να καλύψει δαπάνες προσκεκλημένων. Σε αυτό συμφωνώ ότι τα πανεπιστήμια είναι μια πολύ καλή πηγή για να συνεργαστούμε με τους συμβούλους, στη στήριξη του εκπαιδευτικού έργου.

Ο σχολικός σύμβουλος χρειάζεται να προγραμματίσει το εκπαιδευτικό του έργο, να κάνει ένα σαφές χρονοδιάγραμμα και ο ίδιος αναστοχάζεται για την πορεία και τα αποτελέσματα των δράσεων του. Αυτό μπορεί να αξιοποιηθεί και σε επίπεδο κεντρικής εκπαιδευτικής πολιτικής, γνωρίζοντας τα ζητήματα σε τοπικό πλαίσιο, μπορεί ο σχολικός σύμβουλος να μεταφέρει, με την συνεργασία των εκπαιδευτικών τα ζητήματα και να τροφοδοτήσει και να ενημερώσει την κεντρική εκπαιδευτική πολιτική για το τι μπορεί να γίνει καλύτερα.

Κλείνοντας θέλω να πω ότι ο μετασχηματισμός της εκπαίδευσης χρειάζεται να έχει ένα κοινό όραμα. Το όραμα αυτό για εμένα στηρίζεται σε τρεις αρχές, πρώτων, τη συνεργασία και τη συλλογικότητα σε όλα τα επίπεδα, από το επίπεδο της τάξης στο επίπεδο λειτουργίας του σχολείου, δεύτερων, το μετασχηματισμό της εκπαιδευτικής διαδικασίας από μια ομογενοποιημένη και γνωσεοκεντρική διαδικασία, σε μια διαφοροποιημένη και συμμετοχική διαδικασία, τρίτων, την ενδυνάμωση των εκπαιδευτικών ως ερευνητών και ως αναστοχαζόμενων επαγγελματιών. Έχοντας ένα κοινό όραμα μπορούμε να μοιραστούμε ευθύνες και να ενεργοποιήσουμε τους εκπαιδευτικούς στο να πετύχουμε ένα καλύτερο σήμερα και ένα καλύτερο αύριο για τα παιδιά της χώρας. Ευχαριστώ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Το λόγο έχει η κυρία Λέλα Γώγου, προτεινόμενη   για το διορισμό στη θέση της Αναπληρώτριας Προέδρου του Συμβουλίου Επιλογής Σχολικών Συμβούλων προσχολικής αγωγής, δημοτικής εκπαίδευσης και Ε.Α.Ε..

ΛΕΛΑ ΓΩΓΟΥ (Προτεινόμενη για διορισμό στη θέση της Αναπληρώτριας Προέδρου του Συμβουλίου Επιλογής Σχολικών Συμβούλων προσχολικής αγωγής, δημοτικής εκπαίδευσης και Ε.Α.Ε.): Κύριε Υπουργέ, κύριε Πρόεδρε, αξιότιμες κυρίες, αξιότιμοι κύριοι, ευχαριστώ πολύ που με προτείνετε σήμερα να είμαι εδώ για αυτή τη θέση. Θα πω και εγώ δύο λόγια, για το πώς αντιλαμβάνομαι το θεσμό.

Δεν διαφοροποιούμε καθόλου από τους συναδέλφους μου, απλά θέλω να πω ότι ο θεσμός του σχολικού συμβούλου είναι πολύ σημαντικός και θα πρέπει να γίνεται με πολύ προσεκτικό τρόπο και με κριτήρια, που να λαμβάνουν υπόψη τους πολλά ζητήματα. Για παράδειγμα, σχολικός σύμβουλος πρέπει να έχει κατά νου, ότι θα πρέπει να εστιάζει πολύ στην οικοδόμηση της γνώσης, δηλαδή το πώς οικοδομείται η γνώση μέσα σε ένα σχολικό περιβάλλον.

Αυτό σημαίνει, ότι η γνώση δεν είναι ένα αντικείμενο, το οποίο μεταβιβάζεται σε κάποιους, γιατί έχει αποδειχθεί στο χώρο μας ότι η γνώση, και με τις καλύτερες παιδαγωγικές μεθόδους, μεταβιβάζεται μόνο σε παιδιά, τα οποία προέρχονται από προνομιούχα κοινωνικοπολιτισμικά περιβάλλοντα, ενώ τα παιδιά, που προέρχονται από μη ευνοημένα κοινωνικοπολιτισμικά περιβάλλοντα δεν έχουν δυστυχώς τη δυνατότητα αυτή, διότι η οικογενειακή τους κουλτούρα, από την οποία προέρχονται, δεν ταυτίζεται με τη σχολική κουλτούρα.

Πρέπει, λοιπόν, ο σχολικός σύμβουλος να έχει κατά νου, ότι θα πρέπει να συμβάλει και να υποστηρίξει πολύ τον εκπαιδευτικό, στο να μετασχηματίσει το περιβάλλον της σχολικής τάξης, ώστε να δημιουργηθούν οι απαραίτητες ευνοϊκές συνθήκες, για να οικοδομηθεί η γνώση. Η γνώση οικοδομείται, δεν μεταβιβάζεται μόνο, μέσα από καλές κοινωνικές σχέσεις, οι οποίες αναπτύσσονται ανάμεσα σε εκπαιδευτικούς και μαθητές, ανάμεσα σε εκπαιδευτικούς, που πρέπει να υπάρχει το κλίμα συνεργασίας σε κάθε σχολείο, ανάμεσα σε εκπαιδευτικούς και διευθυντές, ανάμεσα σε εκπαιδευτικούς και σχολικούς συμβούλους, ανάμεσα σε εκπαιδευτικούς και γονείς.

Προϋπόθεση, λοιπόν, είναι η ανάπτυξη, όσο γίνεται περισσότερο, εποικοδομητικών συμμετρικών σχέσεων, γιατί μην ξεχνάμε, ότι οι σχέσεις έχουν να κάνουν με μια ιεραρχική δομή και καθώς η ιεραρχική δομή είναι σύμμετρη, επομένως και οι σχέσεις ασύμμετρες, θα πρέπει να προσπαθήσουμε αυτές τις σχέσεις να είναι περισσότερο σημαντικές.

Για μένα, λοιπόν, το έργο του σχολικού συμβούλου έχει δύο άξονες.

Ο ένας είναι κοινωνικοθεσμικός, θα πρέπει, δηλαδή, να εντοπίζεται στο ρόλο του συγκεκριμένου σχολείου, των συγκεκριμένων σχολείων που έχει αναλάβει, που σημαίνει τι; Ότι, θα πρέπει ο σχολικός σύμβουλος να γνωρίζει σε βάθος τον τόπο, το local, στον οποίο βρίσκονται αυτά τα σχολεία, την κοινωνική σύνθεση των κατοίκων της περιοχής, τις σχέσεις που έχει η συγκεκριμένη τοπική κοινωνία με το σχολείο. Ο σύμβουλος θα πρέπει να έχει σχέση και με τους τοπικούς φορείς, αλλά και οι τοπικοί φορείς να ενδιαφέρονται για τα εκπαιδευτικά δρώμενα και τα κοινωνικά τεκταινόμενα.

 Ένας άλλος άξονας, πολύ σημαντικός, είναι οι κοινωνιογνωστικές διαδικασίες, δηλαδή τα μαθήματα. Το πώς διδάσκονται, η στήριξη που πρέπει να υπάρχει από την πλευρά του σχολικού συμβούλου προς τους εκπαιδευτικούς, σε επίπεδο επιστημονικής καθοδήγησης, αν θέλετε - εγώ θα την πω καθοδήγηση - μια συνεργασία με το σχολικό σύμβουλο. Αυτό σημαίνει, ότι ο σχολικός σύμβουλος θα πρέπει να μην περιορίζεται μόνο στον επιστημονικό του κλάδο, αλλά να έχει μια ευρύτερη, διεπιστημονική γνώση, που θα τον βοηθήσει περισσότερο να έρθει κοντά στους εκπαιδευτικούς και να μπορέσει να επιτελέσει καλύτερα το έργο του.

Θέλω να προσθέσω, πάνω σε αυτό το θέμα, ότι θα πρέπει στα διάφορα μαθήματα, στα διάφορα γνωστικά αντικείμενα, να μπορεί να έχει ένα λόγο για τα σχολικά εγχειρίδια. Σε συνεργασία με τους εκπαιδευτικούς, να κάνουν μια αποτίμηση της γνώσης, να έχουν μια γνώμη για τα σχολικά εγχειρίδια, να καταγράφουν αυτές τις απόψεις, να γίνονται γενικές συνελεύσεις και να βγαίνει ένα πόρισμα γύρω από αυτό και σε σχέση με τους γονείς όλων των κοινωνικών στρωμάτων.

(Συνέχεια ομιλίας κυρίας ΛΕΛΑΣ ΓΩΓΟΥ, Προτεινόμενη για διορισμό στη θέση της Αναπληρώτριας Προέδρου της Επιλογής Σχολικών Συμβούλων)

Επίσης μην ξεχνάμε για την σχολική επιτυχία των παιδιών ιδιαίτερα στην πρωτοβάθμια εκπαίδευση όπου εκεί ή το χάνεις το παιχνίδι ή το κερδίζεις μην περιμένουμε στην δευτεροβάθμια ότι θα μπορέσουμε να κερδίσουμε κάτι που χάσαμε στην πρωτοβάθμια να μιλήσω έτσι. Θα πρέπει λοιπόν να έχει κατά νου όλα αυτά, θα πρέπει δηλαδή και οι γονείς να εμπλέκονται στην σχολική διαδικασία των παιδιών τους διαφόρων κοινωνικών στρωμάτων, μην ξεχνάμε ότι παιδιά από μη ευνοημένα κοινωνικοπολιτισμικά στρώματα, δυστυχώς οι γονείς τους ντρέπονται να πάνε στο σχολείο μέσα από έρευνες που έχουμε κάνει και στην διεθνή πραγματικότητα αλλά και στην ελληνική πραγματικότητα και πολλές φορές αυτό θεωρείται ως αδιαφορία, δεν είναι αδιαφορία θα πρέπει να πλησιάσουμε αυτούς τους ανθρώπους που είναι από ευάλωτες κοινωνικές ομάδες και να τους φέρουμε κοντά στο σχολείο μέσω διαφόρων πολιτιστικών εκδηλώσεων μέσω των συλλόγων γονέων και κηδεμόνων. Από ότι ξέρουμε μέσα από έρευνες που έχουν γίνει οι γονείς αυτοί δεν παρουσιάζονται γιατί δεν έχουν τι να πουν ή έτσι νομίζουν ότι οι άλλοι γνωρίζουν καλύτερα έχουν γνώσεις γιατί μην ξεχνάμε ότι η γνώση είναι αυτή που απελευθερώνει το υποκείμενο και είναι αυτή που δίνει εξουσία στο άτομο για να υπάρχει. Οι άνθρωποι αυτοί λοιπόν που δεν έχουν την γνώση δεν έχουν πρόσβαση στο σχολικό θεσμό αποφεύγουν να πάνε στο σχολείο διότι πιστεύουν ότι δεν έχουν κάτι να πουν και ξέρουν τα παιδιά τους δυστυχώς ότι τα περισσότερα από αυτά ακολουθούν την πορεία των γονιών με αποτέλεσμα να λένε τι θα μας πει ο δάσκαλος κάτι περισσότερο αφού και εμείς το ίδιο είμαστε. Αποδίδουν δηλαδή τις κοινωνικές ανισότητες σε βιολογικές διαφορές. Δυστυχώς αυτό είναι ένα ζήτημα που πρέπει να το έχουμε κατά νου και αυτές οι προκαταλήψεις περί βιολογικών διαφορών ότι η άνιση σχολική επίδοση οφείλεται σε βιολογικές διαφορές αυτό δεν θα πρέπει να υπάρχει Διότι δεν τίθεται θέμα ευφυίας εδώ αλλά παιδιά τα οποία αποτυγχάνουν στο σχολείο γιατί δεν μπορούν να επωφεληθούν από τις ίσες ευκαιρίες που τους δίνονται από την πολιτεία. Πρέπει λοιπόν να δούμε και αυτό έχει αποδειχτεί από πολλές έρευνες, ήδη από την πρώτη έρευνα του 1964 του Κόλμαν ότι όσες ευκαιρίες και να δώσεις θα επωφεληθούν από αυτές τα ευνοημένα κοινωνικοπολιτισμικά στρώματα και όχι τα αδικημένα. Θεωρώ λοιπόν ότι ο σχολικός σύμβουλος θα πρέπει να λάβει αυτά υπόψιν του και επίσης να συνεργάζεται με εμάς τους ακαδημαϊκούς όπου που εμείς από την πλευρά μας πρέπει να βγούμε από την έδρα μας και να μπορέσουμε να κάνουμε έρευνες μέσα από τα σχολεία από κοινού με τους εκπαιδευτικούς, έρευνες δράσεις αυτές που οι εκπαιδευτικοί μας ζητούν και που αν δεν μας τη ζητούν θα πρέπει εμείς να τους κάνουμε να τις ζητήσουν, δηλαδή να μπορέσουν να καταλάβουν μέσα από την συζήτηση μαζί μας ότι υπάρχουν αιτήματα, που πρέπει να τα προβάλλουν και τα οποία θα μπορούσαν να επιλυθούν. Με λίγα λόγια δηλαδή να μπορεί ο σχολικός σύμβουλος να διαχειρίζεται από κοινού σε συνεργασία με όλους τους φορείς τα ζητήματα της εκπαίδευσης. Ευχαριστώ πολύ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Ευχαριστούμε και εμείς. Τον λόγο έχει ο κ. Κωνσταντίνος Ζουράρης.

ΚΩΝΣΤΑΝΤΙΝΟΣ ΖΟΥΡΑΡΗΣ: Δέχομαι πλήρως την εισήγηση του Υπουργού Παιδείας στις προτεινόμενες αυτές θέσεις και επειδή βεβαίως η προσωπική μου άποψη είναι ότι έτυχε να ξέρω λίγο για το άρτιον του προτεινόμενου προέδρου θέλω να του πω το εξής. Ναι μεν καλό είναι η σχέση των σχέσεων και όπως πολύ σωστά λες ότι υπάρχει αυτή η πολυπλοκότητα αλλά μέσα στη σχέση των σχέσεων επειδή λογχεύει και παγκοσμίως ειδικά στις δυτικές αυτές χώρες το σαράκι στους εκπαιδευτικούς συμβούλους και στο εκπαιδευτικό σύστημα που είναι ο παιδαγωγισμός για αυτό ίσως η σχέση των σχέσεων εμπεριέχει και την ασχετήλα. Δράττομαι και της ευκαιρίας να πω ότι είχα μία συνάντηση προφορική με τη συνάδελφο Βαγενά η οποία μου είπε μία εξαιρετική παρατήρηση η οποία συνδυάζεται με την παρατήρηση της συναδέλφου ότι πρέπει στο συμβουλευτικό σας σώμα να υπάρξουν και άνθρωποι που ... σαν κοινωνικοί λειτουργοί οι οποίοι δεν είναι του εκπαιδευτικού συστήματος.

(Συνέχεια ομιλίας κ. ΚΩΣΤΑ ΖΟΥΡΑΡΙ)

Όπως επίσης, κύριε Πρόεδρε, θα πρέπει να το σκεφτείτε και παρά δύναμη τολμητής, ενδεχομένως, αυτό το οποίο πολύ σωστά παρατηρήσατε, αλλά δεν μπορούμε να έχουμε μια λύση ακόμη, ότι αυτό που λέγεται παραπαιδεία και σε όλο το δυτικό κόσμο και έχει γενικευθεί, δεν είναι πια παραπαιδεία, αλλά είναι κεντρική παιδεία και να βρείτε έναν τρόπο να ενσωματώσετε τη λεγόμενη φροντιστηριακή παραπαιδεία στο συντονισμό της πολυπλοκότητας.

Σας άρεσε πολύ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Το λόγο έχει ο κ. Μιχελής.

ΘΑΝΑΣΗΣ ΜΙΧΕΛΗΣ: Κύριε Πρόεδρε, κύριε Υπουργέ, κύριοι πανεπιστημιακοί υποψήφιοι για αυτές τις θέσεις, καταρχήν με καλύψατε στο όλο σκεπτικό και στη φιλοσοφία επί του θέματος και γι' αυτό θα αποφύγω να επαναλάβω τα ίδια και θα σταθώ λίγο στο ιστορικό του ασθενούς, που είναι η εκπαίδευση.

Αν ενθυμούμαι καλά, το 1982 με το ν. 1304 καταργήθηκαν οι επιθεωρητές, αυτές οι θέσεις που ο κλάδος των εκπαιδευτικών χαρακτήρισε ως επιθεωρητή - χωροφύλακα με τις γνωστές εκθέσεις κ.λπ. και προβλέφθηκε ο θεσμός του σχολικού συμβούλου, ο οποίος γενικά από το ν. 1566/85 προβλεπόταν να έχει παιδαγωγική και επιστημονική καθοδήγηση και με μια δεύτερη πρόβλεψη, ότι θα ακολουθήσουν Προεδρικά Διατάγματα, που θα προδιαγράφουν τις συγκεκριμένες αρμοδιότητες και καθήκοντά τους, τα οποία ουδέποτε ήρθαν.

Στην πορεία αυτών των 30 - 35 ετών έγιναν απόπειρες εισαγωγής της αξιολόγησης στον εκπαιδευτικό χώρο, που ήταν κατά κανόνα αποτυχημένες.

 Έτσι, λοιπόν, το δεύτερο καθήκον πέραν της παιδαγωγικής και επιστημονικής καθοδήγησης, που αποπειράθηκαν οι σχολικοί σύμβουλοι να κάνουν, συνήθως, επιφυλακτικά, πρωτοβουλιακά ή αυθόρμητα και χωρίς να αποφεύγονται συγκρούσεις με τον εκπαιδευτικό της τάξης, ουδέποτε έγινε μια ουσιαστική αποτίμηση, όπως είπατε, αναστοχασμός και ανα τροφοδότηση για το συγκεκριμένο έργο τους, που κατ΄ εμέ είναι και το ζητούμενο.

Τελευταία, δε, πριν από μερικά χρόνια έγινε και μια άστοχη σύνδεση του ρόλου των συμβούλων με μια αμφισβητούμενη στοχοαξιολόγηση, που τους έφερε σε μερική σύγκρουση με μια μερίδα εκπαιδευτικών, έτσι ώστε να μεγαλώσει την απόσταση μεταξύ των συμβούλων, που είναι κομμάτι του εκπαιδευτικού κόσμου με τους εκπαιδευτικούς.

Αυτό είναι κάτι που θα πρέπει να μας προβληματίσει και να το αποφύγουμε στο μέλλον.

Οι σημερινές, λοιπόν, αναγκαιότητες είναι οι εξής.

Εξακολουθεί να υπάρχει η αναγκαιότητα επιστημονικής και παιδαγωγικής καθοδήγησης από τους σχολικούς συμβούλους.

Κατά τη γνώμη μου, εξακολουθεί να υπάρχει αναγκαιότητα της αποτίμησης του εκπαιδευτικού έργου, του αναστοχασμού και της ανατροφοδότησης της δουλειάς του συμβούλου.

Είναι αναγκαία, κατά την άποψή μου, δύο πράγματα.

Πρώτον, ένας σαφέστερος αποσαφηνισμός των αρμοδιοτήτων τους, των στόχων τους και της εργασίας τους, καθώς και της σύνδεσής τους με το εκπαιδευτικό έργο.

Δεύτερον, εάν αυτό θα μπορέσει να επιτευχθεί με τον καλύτερο τρόπο από έναν σύμβουλο - στην Πρωτοβάθμια είναι ευκολότερο, αλλά στην Δευτεροβάθμια - επειδή προέρχομαι από αυτήν - είναι δυσκολότερο με τις ειδικότητες- που θα είναι σύμβουλος κατά κύριο λόγο της ειδικότητας περιφερόμενος ανά τους νομούς ή σύμβουλος σε ένα σώμα δίπλα από τον περιφερειακό διευθυντή ανά περιφέρεια, που θα αποτελέσει το σώμα της παιδαγωγικής και επιστημονικής καθοδήγησης και συνολικής αποτίμησης του εκπαιδευτικού έργου, ώστε να ακολουθήσει ο αναστοχασμός, η ανατροφοδότηση και οι βελτιωτικές προτάσεις.

Επί του συγκεκριμένου, μελέτησα τα βιογραφικά, νομίζω, ότι τα επιβεβαιώσατε για την επάρκειά σας και από πλευράς μου δεν υπάρχει καμία μα καμία αμφισβήτηση, γιατί θεωρώ, ότι θα είστε επιτυχής στο έργο σας.

Σας ευχαριστώ πολύ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Το λόγο έχει ο κ. Φορτσάκης.

ΘΕΟΔΩΡΟΣ ΦΟΡΤΣΑΚΗΣ: Ευχαριστώ πολύ, κύριε Πρόεδρε.

Καταρχήν, πρέπει να πω, ότι ως πανεπιστημιακός χαίρομαι πάντοτε να βλέπω συναδέλφους που έρχονται στο χώρο μας και χαιρετίζω την παρουσία τους πάντοτε θετικά, ως παρουσία πανεπιστημιακών.

Δεν θα ήθελα να εστιάσω στο ζήτημα του εάν και κατά πόσον οι προτεινόμενοι είναι ή δεν είναι κατάλληλοι για αυτή τη θέση, γιατί είμαι βέβαιος, ότι όλοι είναι εξαίρετοι στα πανεπιστημιακά τους καθήκοντα και είναι διακεκριμένοι επιστήμονες.

Εγώ θα ήθελα να εστιάσω στο ζήτημα της διαδικασίας, η οποία έχει ακολουθηθεί για την επιλογή των προσώπων που προτείνονται.

Νομίζω, ότι το ζήτημα της επιλογής των σχολικών συμβούλων είναι ένα εξαιρετικά σημαντικό ζήτημα και η διαδικασία επιλογής των προσώπων που θα έχουν την ευθύνη της λειτουργίας των σχετικών συμβουλίων, πρέπει να παρουσιάζει όλα εκείνα τα αντικειμενικά εχέγγυα, τα οποία διασφαλίζουν, ότι από τη μια πλευρά έχουν επιλεγεί οι καλύτεροι και από την άλλη πλευρά εκείνοι, οι οποίοι έχουν επιλεγεί είναι πραγματικά αντικειμενικοί και διασφαλίζουν μια αντικειμενική και αξιοκρατική κρίση για όλους αυτούς, τους οποίους θα κρίνουν.

 (Συνέχεια ομιλίας του κυρίου ΘΕΟΔΩΡΟΥ ΦΟΡΤΣΑΚΗ)

Το βάρος που πέφτει στους σχολικούς συμβούλους είναι μεγάλο και δυσανάλογο υπό την έννοια αυτής αυτό που θα έπρεπε να τους αντιστοιχεί σε υπό κανονικές συνθήκες, αφού δεν υπάρχει κανένας άλλος να επιτελέσει το έργο που θα έπρεπε να επιτελούν άλλες ειδικότητες και πολλές φορές οι σύμβουλοι καλούνται να επιτελέσουν εκείνοι.

 Θυμάμαι ότι παλιότερα είχε αποτελέσει αντικείμενο μεγάλης και σκληρής κριτικής η διαδικασία αυτή η οποία ακολουθείται σήμερα εκ μέρους του ΣΥ.ΡΙΖ.Α.. Και πραγματικά διερωτώμαι γιατί αυτή η διαδικασία δεν άλλαξε.

Εγώ θα ήθελα να ρωτήσω ποια είναι η διαδικασία που ακολουθήθηκε για να προταθούν τα συγκεκριμένα πρόσωπα και επαναλαμβάνω ότι δεν αποτελεί αυτό καθόλου αιχμή για την ικανότητα των συγκεκριμένων προσώπων.

Αλλά, διερωτώμαι πώς επελέγησαν αυτά τα πρόσωπα. Με ποια διαδικασία ο κ. Υπουργός κατέληξε στο συμπέρασμα ότι είναι οι καταλληλότεροι και πώς διασφαλίστηκε ό,τι τηρήθηκε η διαφάνεια, η οποία πρέπει να τηρείται στις διαδικασίες αυτές προκειμένου να πείσουμε όλο τον κόσμο τον εκπαιδευτικό ότι οι σχολικοί σύμβουλοι θα κριθούν με τον καλύτερο και αντικειμενικότερο τρόπο.

 Εμείς έχουμε πάρα πολλές επιφυλάξεις για τη διαδικασία αυτή και θεωρούμε ότι παρουσιάζει προβλήματα τα οποία είναι μεγάλα και τα οποία δεν μπορούν να δώσουν τις εγγυήσεις εκείνες τις οποίες ζητούμε από αυτή τη διαδικασία.

 Η παρουσία των εξαίρετων συνάδελφων στη Βουλή και η δική μας η αποδοχή δεν μπορεί με κανένα τρόπο να σημαίνει ότι εμείς θα επανακρίνουμε τις επιστημονικές τους επιδόσεις, οι οποίες δεν υπάρχει καμία αμφιβολία ότι είναι άριστες. Ούτε είμαστε οι κατάλληλοι να το κάνουμε ως βουλευτές, ούτε και θα το αμφισβητούσαμε αν το κάναμε επιστημονικά.

 Επομένως, το ζήτημα το οποίο τίθεται είναι μόνο το πως επελέγησαν και πως έφτασαν μέχρι εδώ και γιατί δεν επελέγησαν π.χ. άλλοι οι οποίοι ενδεχομένως ίσως να ήταν το ίδιο καλοί. Ίσως να υπήρχε και κάποιος καλύτερος, είναι κάτι που δεν το ξέρω. Αυτό θα ήθελα να μάθω κύριε Πρόεδρε και θα τοποθετηθούμε στη συνέχεια όταν θα έχουμε μια πιο ολοκληρωμένη εικόνα για τη διαδικασία που ακολουθήθηκε για τον τρόπο επιλογής. Ευχαριστώ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Τον λόγο έχει ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ: Η ερώτηση που έχω να κάνω εγώ στον κ. Υπουργό είναι σε σχέση με αυτό που είπε και ο κύριος Φορτσάκης, ενώ 7 Ιανουαρίου που ήταν στην προηγούμενη πρόσκληση η επιλογή σχολικών συμβούλων μας είχαν δοθεί κάποια άλλα ονόματα, ο κ. Αθανασιάδης, ήταν πάλι η κύρια Φωτοπούλου, η κυρία Σιάμη, ο κ. Νικολάου και μετά από ενάμιση μήνα άλλαξε, πάνω στο πλαίσιο το ίδιο δηλαδή, γιατί έγινε αυτή η αλλαγή και μετά θα συζητήσουμε τις ερωτήσεις με τους αρμόδιους εδώ πέρα.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Τον λόγο έχει ο κ. Χαρακόπουλος.

ΜΑΞΙΜΟΣ ΧΑΡΑΚΟΠΟΥΛΟΣ: Θα περιοριστώ τώρα στην ερώτηση προς τον Υπουργό επειδή θα αποχωρήσει στη συνέχεια, θα κάνω ερωτήσεις και στους προτεινόμενους για το συμβούλιο. Συνεχίζοντας τη σκέψη του συναδέλφου του κ. Μαυρωτά νομίζω ότι θα πρέπει να υπάρχει μια εξήγηση γιατί τα τρία από τα τέσσερα μέλη που είναι σήμερα εδώ ως προτεινόμενοι έχουν αντικατασταθεί σε σχέση με την αρχική πρόταση. Αρνήθηκαν οι ίδιοι; Και για ποιο λόγο αρνήθηκαν την θέση αυτή. Αν άλλαξε η πρόταση της ηγεσίας του Υπουργείου σε τι οφείλεται αυτό, για να μην υπάρχουν υπόνοιες, καλό θα είναι να δοθούν απαντήσεις να μην τσαλακώνονται πρόσωπα.

Και επειδή άκουσα τον Υπουργό να λέει ότι δεν είναι ικανοποιημένος από την μέχρι σήμερα λειτουργία την δράση των σχολικών συμβουλίων, θα ήθελα να ρωτήσω εάν προτίθεται η ηγεσία του Υπουργείου να αλλάξει σημεία του καθηκοντολογίου των σχολικών συμβούλων και αν ναι ποια είναι αυτά. Και αν έχουν καλέσει την Πανελλήνια Ένωση Σχολικών Συμβούλων να συζητήσουν μαζί τους αυτό το ενδεχόμενο.

(Συνέχεια ομιλίας του κυρίου Χαρακόπουλου Μάξιμου)

Επιπλέον, πότε να ξεκινήσει η διαδικασία επιλογής των σχολικών συμβούλων;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Ευχαριστώ, κύριε Χαρακόπουλε. Το λόγο έχει ο κ. Δελής.

ΙΩΑΝΝΗΣ ΔΕΛΗΣ: Ευχαριστώ, κύριε Πρόεδρε.

Θα προτιμούσαμε, βέβαια, ο κ. Υπουργός να παραμείνει εδώ σε όλη τη διάρκεια της συνεδρίασης. Έχουμε να κάνουμε κι ένα σχόλιο για ένα δελτίο τύπου, που έβγαλε ο κ. Υπουργός σχετικά με τη στάση του Κ.Κ.Ε. στις ψηφοφορίες για τους εκπαιδευτικούς. Είναι ψευδέστατο και συκοφαντικό αυτό το δελτίο τύπου σε ό,τι αφορά το Κ.Κ.Ε., αλλά αυτό που θέλω, να ρωτήσω τώρα τον κ. Υπουργό είναι: Ποιο είναι το μέλλον του θεσμού των σχολικών συμβούλων; Θα παραμείνει ως έχει; Θα τροποποιηθεί; Στην επικείμενη αξιολόγηση των εκπαιδευτικών τι ρόλο θα έχουν οι σχολικοί σύμβουλοι; Θα είναι αξιολογητές; Θα θέλαμε κάποιες διευκρινίσεις γύρω από αυτά.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Ευχαριστώ, κύριε Δελή. Το λόγο έχει ο κ. Κωνσταντόπουλος.

ΔΗΜΗΤΡΗΣ ΚΩΝΣΤΑΝΤΟΠΟΥΛΟΣ: Θα ήθελα κι εγώ, να πω στον κ. Υπουργού ότι σήμερα η ηγεσία του Υπουργείου Παιδείας συγκροτεί τα συμβούλια επιλογής σχολικών συμβούλων, χωρίς να έχει ξεκαθαρίσει με ποιο νομοθετικό πλαίσιο θα γίνουν επιλογές. Θα ήθελα, να μας απαντήσει ως προς τις επιλογές αυτές και ως προς το νομοθετικό πλαίσιο.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Σας ευχαριστώ. Το λόγο έχει ο κ. Υπουργός.

ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων): Ευχαριστώ, κύριε Πρόεδρε.

Ετέθησαν ερωτήματα, τα οποία αφορούν στη διαδικασία, αλλά και τον θεσμό αυτό καθαυτό των σχολικών συμβούλων και κατά την εισηγητική ομιλία μου κατέστησα σαφές ότι είμαστε σε μια διαδικασία επαναπροσδιορισμού του ρόλου και της φυσιογνωμίας του θεσμού των σχολικών συμβουλίων. Είναι μια διαδικασία, που θα γίνει δημοσία σε διάλογο και με την Πανελλήνια Ένωση των Σχολικών Συμβούλων και με τους προτεινόμενους αυτή τη στιγμή για τις θέσεις του συμβούλιο επιλογής, καθώς, επίσης, και με τα πανεπιστημιακά τμήματα της παιδαγωγικής. Είναι μια διαδικασία, η οποία είναι αναγκαία. Η κριτική που δεν αφορά πρόσωπα και δεν είναι το κύριο αυτό κι αν αφορά κάποια πρόσωπα σχολικών συμβούλων, αφορά την εμπειρία, που έχουμε από τη συνολική λειτουργία του θεσμού αυτού.

Είναι προφανές, επίσης, ότι στη διαδικασία από τη δική μας πλευρά, από το Υπουργείο δεν υπήρξε επίσπευση. Έχει λήξει η θητεία των σημερινών σχολικών συμβούλων. Δεν προτρέξαμε, να βγάλουμε νέους σχολικούς συμβούλους. Έχουμε δώσει παράταση μέχρι τις 31/8/2016, δηλαδή μέχρι το τέλος της σχολικής χρονιάς, για την επιλογή των νέων σχολικών συμβούλων και ακούμε προτάσεις.

Επαναλαμβάνω ότι δεν έχουμε αντίληψη, να κατεδαφίσουμε, χωρίς να υπάρχει μια συζήτηση, σχετικά με το τι θέλουμε, να οικοδομήσουμε. Αυτό είναι μια απόδειξη ότι δεν βιαζόμαστε και δεν κάνουμε επιλογές με κριτήρια, που δεν έχουν, να κάνουν με την ουσία των προτεινόμενων θεσμών και θέσεων. Δηλαδή, δεν ακολουθούμε την πεπατημένη της κομματικοποίησης.

Τώρα, σχετικά με τα ζητήματα που τέθηκαν πιο ειδικά, είναι σαφές ότι αρκετοί πανεπιστημιακοί θα μπορούσαν, ν’ αναλάβουν ευθύνες για τις προτεινόμενες θέσεις. Εμείς, συζητούμε και καταλήγουμε. Αυτή είναι η δουλειά μας, αυτή είναι η αρμοδιότητά μας ως πολιτική ηγεσία με βάση το νομοθετικό πλαίσιο, που υπάρχει. Υπήρξαν από την πλευρά των προτεινόμενων τότε κάποιες επιφυλάξεις, που έχουν, να κάνουν με το συνολικό χρόνο, που θα μπορούσαν, να διαθέσουν γι’ αυτή τη δουλειά. Δεν έχει να κάνει ούτε με την αξιολόγηση των ανθρώπων ούτε με κάποιου είδους αρνήσεις δικές τους.

(Συνέχεια ομιλίας του κυρίου ΝΙΚΟΥ ΦΙΛΗ, Υπουργού Παιδείας και Θρησκευμάτων)

Σε σχέση με τα θετήματα τα οποία τέθηκαν, η διαδικασία επιλογής είναι αξιοκρατική και εδώ και θα είναι αξιοκρατική και τη διαδικασία επιλογής των Σχολικών Συμβούλων. Ποια θα είναι η σχέση της ηγεσίας με το θέμα της αξιολόγησης. Να δούμε, ποια θα είναι η αξιολόγηση, καταρχήν. Δεν έχουμε καταλήξει στον τρόπο που θα γίνει η κατά την άποψη του Υπουργείου αποτίμηση του εκπαιδευτικού έργου, είτε των σχολικών μονάδων, καταρχήν, είτε από κει και πέρα, όποια άλλη διαδικασία επιλέγει. Συνεπώς, δεν προτρέχουμε ούτε στο θέμα αυτό για το οποίο ερωτηθήκαμε.

Θα ήθελα, όμως, αξιοποιώντας και τις παρεμβάσεις των τεσσάρων προτεινόμενων, να αναφερθώ σε αυτό κατά τη γνώμη μας είναι η πεμπτουσία για την διοίκηση της εκπαίδευσης. Είναι η δημοκρατία. Και ένα αίσθημα ελευθερίας στους εκπαιδευτικούς επικρατεί από τις εκλογές του Ιανουαρίου και μετά. Η εκπαίδευση δεινοπάθησε από τους σχεδιασμούς μιας κατ' ευφημισμόν αξιολόγησης, η οποία απέβλεπε στην τιμωρία των εκπαιδευτικών και όχι στην ενίσχυσή τους, στην στερέωσή τους, στο δύσκολο έτσι κι αλλιώς και σε ιδιαίτερα δύσκολες επιπλέον συνθήκες, εκπαιδευτικό έργο που επιτελούν. Σας το λέω από εμπειρία, από συζήτηση με εκπαιδευτικούς που ανήκουν σε όλο το φάσμα των πολιτικών δυνάμεων, από τον Γενάρη και μετά του ’15, υπάρχει έχει πνεύσει ένας άνεμος ελευθερίας ανάμεσα στους εκπαιδευτικούς.

Το λέω αυτό, γιατί και η συζήτηση που κάνουμε για την επιλογή των Σχολικών Συμβούλων, αλλά και η συζήτηση που θα κάνουμε μετά για τα προσόντα και τις διαδικασίες των Διευθυντών των σχολικών μονάδων, έχουν ένα κοινό υπέδαφος: Την δημοκρατική λειτουργία του σχολείου. Τη λειτουργία της σχολικής μονάδας στην βάση της συλλογικότητας, γιατί για εμάς ο σύλλογος των καθηγητών δεν είναι ένα διοικητικό όργανο, είναι κάτι περισσότερο. Είναι αυτός που με συλλογικό τρόπο και με προσωπική ευθύνη των συμμετεχόντων θα μπορεί να εμπνεύσει μια αποτελεσματική, σύγχρονη και δημοκρατική λειτουργία συνολικά του σχολείου, αυτό που ακούστηκε νωρίτερα ότι η εκπαίδευση είναι σχέσεις, βεβαίως, είναι σχέσεις σε πολλά επίπεδα εντός και εκτός του σχολείου, αλλά η σχέση αυτή, οι σχέσεις αυτές, είναι λογικό να αποδίδουν ενόσω δομούνται πάνω σε ένα πνεύμα δημοκρατίας και τολμώ να πω, και ελευθερίας στο σχολείο.

Αυτά ήθελα να απαντήσω στις ερωτήσεις που έγιναν. Άφησα τελευταία, μια ειδική εκτός θέματος παρατήρηση του εκπροσώπου του Κ.Κ.Ε.. Δεν κατάλαβα, ποια είναι ακριβώς η θέση του Κ.Κ.Ε. στην Ολομέλεια; Ψήφισε ή δεν ψήφισε τη συγκεκριμένη διάταξη; Εμείς είπαμε ποια ήταν η θέση...

ΙΩΑΝΝΗΣ ΔΕΛΗΣ: Φυσικά και την ψήφισε.

ΝΙΚΟΣ ΦΙΛΗΣ (Υπουργός Παιδείας και Θρησκευμάτων): Την ψήφισε.

ΙΩΑΝΝΗΣ ΔΕΛΗΣ: Φυσικά!

ΝΙΚΟΣ ΦΙΛΗΣ (Υπουργός Παιδείας και Θρησκευμάτων): Αυτό προκύπτει από τα πρακτικά;

ΙΩΑΝΝΗΣ ΔΕΛΗΣ: Βεβαίως!

ΝΙΚΟΣ ΦΙΛΗΣ (Υπουργός Παιδείας και Θρησκευμάτων): Εντάξει. Τότε είναι προφανές ότι υπάρχει παρανόηση. Αλλά, άλλο προκύπτει από τα πρακτικά.

Ευχαριστώ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Προέδρος της Επιτροπής): Ευχαριστούμε και για την επίλυση της διαφοράς.

Συνεχίζουμε τη διαδικασία ως έχει.

ΝΙΚΟΣ ΦΙΛΗΣ (Υπουργός Παιδείας και Θρησκευμάτων): Ζητώ συγνώμη που αποχωρώ λόγω του Υπουργικού Συμβουλίου.

ΓΙΩΡΓΟΣ ΜΑΥΡΩΤΑΣ: Θα υπάρξει άλλος εκπρόσωπος του Υπουργείου στην διαδικασία;

ΝΙΚΟΣ ΦΙΛΗΣ (Υπουργός Παιδείας και Θρησκευμάτων): Στη συνέχεια, δεν μπορεί να υπάρξει βάσει του νόμου να υπάρξει. Διότι τα μέλη του Υπουργικού Συμβουλίου θα είμαστε εκεί, άρα δεν προβλέπεται να υπάρξει.

ΓΙΩΡΓΟΣ ΜΑΥΡΩΤΑΣ: Θα υπάρξουν σημειώσεις;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Προέδρος της Επιτροπής): Θα μεταβιβαστούν όλες οι απόψεις στο Υπουργείο, μην έχετε καμία αμφιβολία.

ΓΙΩΡΓΟΣ ΜΑΥΡΩΤΑΣ: Ο Γενικός Γραμματέας, δηλαδή, του υπουργείου θα ήταν σκόπιμο να σημειώσει αυτό που θα πούμε κι εμείς.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Προέδρος της Επιτροπής): Τα σημειώνουμε, κύριε Μαυρωτά. Το Προεδρείο είναι...

ΓΙΩΡΓΟΣ ΜΑΥΡΩΤΑΣ: Έχω απόλυτη εμπιστοσύνη.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Προέδρος της Επιτροπής): Είμαι σίγουρος, είμαι σίγουρος, σας ευχαριστώ πολύ.

Το λόγο έχει ο κ. Ηλιόπουλος.

ΠΑΝΑΓΙΩΤΗΣ ΗΛΙΟΠΟΥΛΟΣ: Δεν έχει να κάνει με τις κυρίες και τον κύριο η τοποθέτησή μου, είναι καθαρά πολιτική.

Είμαστε ενάντια σε κάθε επιλογή της κυβέρνησης ΣΥΡΙΖΑ. Μέχρι στιγμής δείχναμε κάποια επιείκεια, ψηφίσαμε «παρών» σήμερα θα καταψηφίσουμε, και σας ξαναλέω, δεν έχει να κάνει με τους παρισταμένους. Έχει να κάνει με τις επιλογές και του κ. Τσίπρα, πόσο μάλλον και του ανθέλληνα Φίλη, είμαστε σαφώς ενάντια πλέον, σε κάθε επιλογή της κυβέρνησης.

*(Σ' αυτό το σημείο αποχωρεί από την αίθουσα ο κ. Φίλης)*

Στο καλό να πάτε! Ελπίζω, να πάτε σύντομα και «στο καλό» κι από την χώρα.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Δεν υπάρχει λόγος να αναφέρεστε με τέτοια λόγια.

ΠΑΝΑΓΙΩΤΗΣ ΗΛΙΟΠΟΥΛΟΣ: Κύριε Πρόεδρε επειδή ειρηνεύτηκε και έκανε νοήματα και ο κ. Υπουργός ,ότι φεύγει, γι' αυτό.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Έχετε κάθε δικαίωμα να τοποθετηθείτε. Φεύγει διότι πριν δήλωσε ότι πηγαίνει στο Υπουργικό Συμβούλιο. Δεν υπάρχει λόγος να εντείνουμε τη συζήτηση. Ολοκληρώστε.

ΠΑΝΑΓΙΩΤΗΣ ΗΛΙΟΠΟΥΛΟΣ: Κύριε Πρόεδρε, δεν είδατε από τη θέση που βρισκόμαστε το ειρωνικό νόημα που μου έκανε ο κ. Φίλης. Ολοκληρώνοντας, επειδή είδαμε και έχει βουίξει το διαδίκτυο, όχι από την επιλογή του κ. Φίλη, από την επιλογή του ίδιου του Πρωθυπουργού για τον κ. Καρανίκα, γι' αυτό πλέον δεν έχουμε εμπιστοσύνη σε καμία επιλογή τους γι' αυτό το λόγο καταψηφίζουμε και δεν έχει να κάνει με τις κυρίες και τον κύριο προσωπικά. Ελπίζουμε σύντομα οι επιλογές της Κυβέρνησης να διορθωθούν διότι η Ελλάδα έχει φθάσει σε ένα σημείο που σε λίγο θα είναι μη αναστρέψιμη κάθε βλάβη στην προκαλεί αυτή η Κυβέρνηση στην πατρίδα μας. Ευχαριστώ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Το λόγο έχει ο κ. Κωνσταντόπουλος από τη Δημοκρατική Συμπαράταξη, ελπίζοντας ότι θα είναι πιο ήρεμο το κλίμα.

ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ: Εννοείται, κύριε Πρόεδρε, μετά από ενάμιση χρόνο χωρίς Συμβούλια, η ηγεσία του Υπουργείου Παιδείας αντιλήφθηκε ότι έχουν συσσωρευτεί εκατοντάδες υποθέσεις που αφορούν τους Σχολικούς Συμβούλους τις δραστηριότητές τους. Όπως για παράδειγμα η έγκριση του Συμβουλίου για τη συμμετοχή της η άσκηση ιδιωτικού έργου σε επιμορφωτικά σεμινάρια πανεπιστημιακών και επιστημονικών φορέων και αποφάσισε έστω και αργά και μετά από συνεχείς αναβολές, αυτές να τις συγκροτήσει. Σε ό,τι αφορά το επιστημονικό κύρος των Πανεπιστημιακών που προτείνονται δεν αμφισβητείται, η προσφορά τους στην εκπαίδευση είναι δεδομένη και αποτυπωμένη από το έργο τους.

Αυτό βέβαια θα πρέπει να αποδειχθεί και στην πράξη, και αυτό θα πρέπει να αποδειχθεί εν της πράγμασι είναι το πνεύμα της αντικειμενικότητας και αξιοκρατίας που θα πρέπει να διακρίνει τους Προέδρους των Επιτροπών και κυρίως στις διαδικασίες επιλογής. Η καταγεγραμμένη εμπειρία λόγω των πρόσφατων επιλογών δείχνει ξεκάθαρα μια ποδηγέτηση αυτής της λειτουργίας, αυτό ήταν δεδομένο εφόσον οι Πρόεδροι ήταν διορισμένοι Περιφερειακοί Διευθυντές. Δυστυχώς δεν διέπραξαν μόνοι τους το αδίκημα, βρήκαν συμπαραστάτη τους πανεπιστημιακούς πρόθυμος να εκτελέσουν προειλημμένες αποφάσεις.

Αναφέρω μερικά παραδείγματα για να είμαι πιο σαφής, όπως, στα Συμβούλια της Στερεάς Ελλάδας, της Αττικής, της Κεντρικής Μακεδονίας, στην Πάτρα, στην Ηλεία, στην Α΄ Αθήνας, στη Θεσσαλονίκη. Εσείς όμως θα τα πρέπει να αντισταθείτε σε αυτή τη λογική και να σταθείτε πέρα και έξω από τα στερεότυπα και από τις αποφάσεις των διαδρομών, ισότιμα και απολύτως αντικειμενικά σε κάθε υποψήφιο, προκειμένου φυσικά να διαφυλάξετε το κύρος των διαδικασιών. Πρέπει να εμπεδώσετε ένα κλίμα ισονομίας και κυρίως να στελεχώσετε το θεσμό των Σχολικών Συμβουλίων από τους καλύτερους και όχι μόνο από τους ημετέρους.

Πρώτη φορά στην ιστορία της Μεταπολίτευσης η επιλογή στελεχών γίνονται τμηματικά χωρίς ενιαίο νομοθετικό πλαίσιο, χωρίς ενιαία φιλοσοφία. Η κυβέρνηση με τον νόμο 4327/2015 και 4342/2015 νομοθέτησε μια διάτρητη διαδικασία επιλογής, αναξιοκρατική στη μοριοδότηση, άδικη στην προσμέτρηση της διδακτικής υπηρεσίας και ελεγχόμενη στη διαδικασία της συνέντευξης. Ταυτόχρονα πληροφορίες από το Υπουργείο Παιδείας εμφανίζουν αβέβαιο το πλαίσιο και τη διαδικασία επιλογής των Σχολικών Συμβούλων.

Ωστόσο, όπως είπα και πριν στο κύριο Υπουργό, σήμερα η ηγεσία του Υπουργείου Παιδείας συγκροτεί τα Συμβούλια Σχολικών Συμβούλων χωρίς να έχει ξεκαθαρίσει με ποιο νομοθετικό πλαίσιο θα γίνουν οι επιλογές. Να θυμίσω εδώ ότι η Διοίκηση και η Εποπτεία της Εκπαίδευσης έχει καθοριστικό ρόλο στην εφαρμογή της εκπαιδευτικής πολιτικής. Ότι η Κυβέρνηση προχώρησε σε παρεμβάσεις στη Διοίκηση για την επιλογή Διευθυντών Σχολικών Μονάδων και Διευθυντών Εκπαίδευσης που μείωναν τα μόρια στα αντικειμενικά προσόντα, σπουδών και εμπειρίας Διοίκησης.

Ότι μετά την ολοκλήρωση της ψηφοφορίας έγιναν ανατροπές με τη διαδικασία της συνέντευξης, στην αξιολόγηση, στη βαθμολόγηση από διορισμένα συμβούλια για να γίνουν Διευθυντές Εκπαίδευσης τα δικά μας παιδιά εντός και εκτός εισαγωγικών. Ότι το ίδιο ενδεχόμενο πλαίσιο ίσως να διαμορφωθεί με την επιλογή των Σχολικών Συμβουλίων. Θα ήθελα να σας ρωτήσω, λοιπόν, θέλω να ρωτήσω τους υποψηφίους Προέδρους των Σχολικών Συμβουλίων, εσείς συμφωνείτε με αυτή την φιλοσοφία διαχείρισης του εκπαιδευτικού στελεχιακού δυναμικού;

Δεύτερον, πώς κρίνετε τη διαδικασία ψηφοφορίας για την επιλογή στελεχών; Τρίτον, πως κατά τη γνώμη σας διασφαλίζεται η αντικειμενικότητα κατά τη διαδικασία της συνέντευξης; Και τέλος έχοντας την εμπειρία από τις επιλογές για τους Σχολικούς Συμβούλους με τον νόμο 3848/2010, τι κατά τη γνώμη σας θα πρέπει να αλλάξει στο νέο νομοθετικό πλαίσιο; Κλείνοντας, να σας θυμίσω ότι οι επιλογές του νόμου 3848/2010 μηδένισαν σχεδόν τις ενστάσεις και τις προσφυγές και το κυριότερο, εμπέδωσαν πνεύμα ισονομίας και αντικειμενικότητας στην εκπαιδευτική κοινότητα.

Τέλος, ως προς την πρόταση του κ. Υπουργού και για όλα τα παραπάνω, εμείς η Δημοκρατική Συμπαράταξη δηλώνουμε παρόν, τονίζοντας ότι τόσο ο Κοινοβουλευτικός όσο και στην Επιτροπή Μορφωτικών Υποθέσεων θα παρακολουθούμε το έργο σας και τη λειτουργία σας, με αίσθημα ευθύνης φυσικά, ότι θα ανταποκριθείτε στα καθήκοντά που αναλαμβάνεται. Σας ευχαριστώ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Το λόγο έχει ο κ. Δελής.

ΙΩΑΝΝΗΣ ΔΕΛΗΣ: Ευχαριστώ, κύριε Πρόεδρε, παρόλο που κυρίες και κύριοι Βουλευτές, δεν είναι το κύριο και εμφανίζεται λίγο ως προωθήστερο σχήμα, το να διορίζει κανείς το Συμβούλιο Επιλογής Σχολικών Συμβουλίων που θα επιλέξει τους Σχολικούς Συμβούλους και μετά θα φτιάξουμε και το θεσμικό πλαίσιο λειτουργίας αυτού του θεσμού, παρόλο που δαίνεται ως τέτοιο, τελικά λύση υπάρχει και τη λύση την δίνει η πολιτική την οποία θα υπηρετήσουν αυτές οι διαδικασίες.

Όποιο και να γίνει πρώτο δηλαδή, έτσι και αλλιώς την ίδια πολιτική θα υπηρετήσουν, όπως και αν γινόταν, την πολιτική, την αντι-εκπαιδευτική πολιτική λέμε εμείς της Ε.Ε. με την δική της στρατηγική, τη στρατηγική του ΟΑΣΑ -θυμίζω εδώ ότι αυτές έχουν αποτυπωθεί για πρώτη φορά σε μνημονιακό κείμενο- την πολιτική ιδιαίτερα στην εκπαίδευση που συνεχίζεται αδιατάρακτη στη βασική της κατεύθυνση με τους νόμους Διαμαντοπούλου, το νόμο Αρβανιτόπουλου -λέω τα επίθετα των Υπουργών- βεβαίως με τις απαραίτητες προσαρμογές που κάνει και η σημερινή Κυβέρνηση.

Συζητάμε λοιπόν για αυτή την πολιτική, την αντι-εκπαιδευτική, την πολιτική του ταξικού σχολείου, των ταξικών φραγμών, το αστικό σχολείο στο οποίο ζούμε και στο οποίο έχει χίλια μύρια προβλήματα και προβλήματα λειτουργικά, αλλά και προβλήματα περιεχομένου και τελικά επειδή αναπτύσσεται και ένας μικρός διάλογος εδώ περί παιδαγωγικών σχέσεων, να πούμε ότι αυτές δεν μπορούν να δομούνται εκτός του περιεχομένου και εκτός των σκοπών και του χαρακτήρα της εκπαίδευσης, αυτές είναι που ορίζουν τελικά τις όποιες παιδαγωγικές σχέσεις κατά την άποψή μας.

Μια πολιτική λοιπόν που έχει οδηγήσει τα σχολεία στο να λειτουργούν στα όριά τους, με ένα τεράστιο ποσοστό μη μόνιμου προσωπικού, με ανασφαλείς εργασιακές σχέσεις και με ό,τι σημαίνει αυτό. Είναι εγκληματικό βέβαια και να το συζητά κανείς για την ειδική αγωγή. Για αυτή λοιπόν την εκπαιδευτική πολιτική συζητάμε για να στελεχώσουμε τις θέσεις των Συμβουλίων Επιλογής Σχολικών Συμβούλων, αργότερα τους ίδιους τους Σχολικούς Συμβούλους. Δεν δεν έχουμε κανένα λόγο για να αμφισβητήσουμε τις Ακαδημαϊκές περγαμηνές των υποψηφίων των Συμβουλίων επιλογής, απλώς να σημειώσουμε ότι αυτές τις περγαμηνές για εμάς είναι το κύριο θέμα το οποίο μπαίνει, είναι το ποιας πολιτικής τελικά τις διαθέτει κάποιος αυτές τις περγαμηνές;

Με αυτή την έννοια τοποθετούμαστε με το παρόν στην συγκεκριμένη επιλογή του Υπουργού Παιδείας, όμως κλείνω κύριε Πρόεδρε, με ένα σχόλιο, γιατί απ' ό,τι κατάλαβα ο κ. Υπουργός επιμένει για ένα συκοφαντικό και το ξανά λέω, συκοφαντικό δελτίο τύπου του Υπουργείου Παιδείας, σε σχέση με τη στάση του Κ.Κ.Ε. για την επαναφορά των Εκπαιδευτικών που τέθηκαν σε διαθεσιμότητα το περασμένο καλοκαίρι. Είναι μια συκοφαντική και βρώμικη επίθεση του κ. Υπουργού και το λέμε με πλήρη επίγνωση, γνωρίζουν όλοι και το μπερδεύει μάλιστα και με το άρθρο 39, το οποίο υπερψηφίστηκε προχθές από το Κ.Κ.Ε. και στηρίχθηκε σε όλες τις Επιτροπές για την προσμέτρηση της προϋπηρεσίας των Εκπαιδευτικών που τέθηκαν σε διαθεσιμότητα.

(Συνέχεια ομιλίας κ. Ιωάννη Δελή)

Καλούμε τον κ. Φίλη, αν θέλει να αντιπαρατεθεί με το κομμουνιστικό κόμμα της Ελλάδος, να το κάνει με βάση τις πραγματικές θέσεις, με βάση την αλήθεια. Έχουμε καταθέσει πρόσφατα την επιστημονική μας επεξεργασία για το ενιαίο δωδεκάχρονο δωρεάν σχολείο. Πάνω σε αυτό, ας απαντήσει ο κ. υπουργός, και ας αφήσει τις ψευτιές και τις συκοφαντίες, ότι τάχα το Κ.Κ.Ε. δεν στήριξε και δεν ψήφισε, φυσικά και ψήφισε, την επαναφορά των εκπαιδευτικών, που ήταν σε διαθεσιμότητα στα σχολεία τους και την επανίδρυση των τομέων. Σας ευχαριστώ.

ΚΩΝ/ΝΟΣ ΓΑΒΡΟΓΛΟΥ: (Πρόεδρος της Επιτροπής) Είχα την αίσθηση ότι είχε ξεκαθαριστεί το θέμα, σας ρώτησα εάν είναι εντός πρακτικών, κ. Δελή νομίζω ότι οι πηγές είναι τα πρακτικά των συνεδριάσεων. Ο κ. Μαυρωτάς έχει το λόγο.

ΓΕΩΡΓΙΟΣ ΜΑΥΡΩΤΑΣ: Ευχαριστώ, κύριε πρόεδρε, θα ξεκινήσουμε με κάποια γενικά και μετά θα περάσουμε σε κάποιες ερωτήσεις και στους τέσσερις υποψήφιους. Γενικά ως ΠΟΤΑΜΙ δίνουμε έμφαση στη διοίκηση της εκπαίδευσης, θεωρούμε ότι είναι ένας από τους μεγάλους ασθενής, το εκπαιδευτικό μας σύστημα. Μέλημά μας βασικό όλων υπερκομματικά, πρέπει να είναι, πως αυτό το πράγμα, μπορεί να διορθωθεί γιατί από κει θα έρθει και η οποιαδήποτε βελτίωση του συστήματος και θεωρούμε ως ΠΟΤΑΜΙ, ότι οι σχολικοί σύμβουλοι μπορούν και πρέπει να παίξουν έναν επαυξημένο ρόλο, κάτι που νομίζω ότι σ' αυτό αναφέρθηκαν και οι υποψήφιοι.

Αυτό που θα ήθελα να πω γενικά, είναι ότι μας έκανε εντύπωση ότι τρεις από τους τέσσερις προέρχονται από την προσχολική εκπαίδευση και επειδή ακριβώς, ψηφίζουμε για Πρόεδρο και Αντιπρόεδρο των Συμβουλίων επιλογής Σχολικών Συμβούλων, θα ήθελα να πω, κάποια πράγματα για τη διαδικασία, η οποία είναι λίγο-πολύ προς το παρόν ασαφής. Εμείς είμαστε υπέρ μιας αξιοκρατική διαδικασίας, και θα ήθελα να ακούσω και τη γνώμη των υποψηφίων, σε σχέση με το πώς φαντάζονται αυτή τη διαδικασία επιλογής. Δηλαδή αν θα είναι μια διαδικασία, η οποία θα περιλαμβάνει, όπως φαντάζομαι πολλαπλά κριτήρια για την αξιολόγηση των σχολικών συμβούλων, όμως αυτά μπορούν να αντληθούν, είτε από τη μοριοδότηση των διαφόρων προσόντων, ή από μια συνέντευξη, η οποία θα πρέπει να είναι δομημένη και να μην είναι το τελευταίο στάδιο της διαδικασίας, όπως έχουμε δει να γίνεται μέχρι τώρα. Έτσι ώστε να μπορεί να υπάρξει οποιαδήποτε δυνατότητα προώθησης κάποιων εκλεκτών υποψηφίων και θα ήθελα να αναφερθώ ιδιαίτερα, αν συμφωνείτε εσείς οι τέσσερις, δυστυχώς λείπει ο κ. Καλαβάσης, τον οποίο θα ήθελα να ρωτήσω πιο συγκεκριμένα: Εάν συμφωνείτε με την κατάργηση του άρθρου17 του Νόμου 3848 του 2010, ο οποίος καταργήθηκε με τον 4327 των κ.κ. Μπαλτά και Κουράκη, ο οποίος ουσιαστικά τι κάνει; καταργεί τη διαδικασία αξιολόγησης του συγγραφικού έργου των σχολικών συμβούλων.

 Είδαμε μας φέρατε εδώ τα βιογραφικά, όλα τα βιογραφικά είχαν το συγγραφικό έργο, αν συμφωνείτε ότι θα πρέπει να καταργηθεί η αξιολόγηση, του συγγραφικού έργου των σχολικών συμβούλων όπως όπως βλέπετε στο νόμο 4327 του 2015 τον κ. κ. Μπαλτά και Κουράκη.

Το δεύτερο, που θα θέλω να ρωτήσω είναι γενική ερώτηση αν η αξιολόγηση των εκπαιδευτικών αν προβλέπεται αυτό ως κομμάτι του έργου των σχολικών συμβούλων σε μια διαδικασία αξιολόγησης ο συμβούλιο επιλογής αν θα βλέπετε το ρόλο σας και σαν συμβούλιο αξιολόγησης του έργου των σχολικών συμβούλων δηλαδή ποια είναι η θέση των σχολικών συμβούλων στην αξιολόγηση των εκπαιδευτικών και η θέση η δική σας των σχολικών συμβούλων, όχι μόνο στην επιλογή αλλά και στην αξιολόγηση.

Σε ό,τι αφορά τώρα πιο μεμονωμένες ερωτήσεις, θα ήθελα να ρωτήσω τον κ. Καλαβάση, στο πολύ πλούσιο βιογραφικό που μας έχει δώσει, έχει βάλει μαζί τα άρθρα και τα συνέδρια, κάτι που δεν είναι και πολύ δόκιμο στα πανεπιστημιακά βιογραφικά. Άν τα άρθρα σας είναι σε επιστημονικά περιοδικά με κριτήρια ή όχι, τα περισσότερα δηλαδή με κριτές. Σε ένα χθεσινό άρθρο σας στην «Αυγή», είδα και συμφωνώ σε πολλά, απ' αυτά που γράψατε, Είδα όμως, έναν έντονο προβληματισμό και μια αμφισβήτηση στη μεθοδολογία του ΟΟΣΑ και στη να μας πείτε έτσι δύο τρία πράγματα για αυτό, αλλά είδα ότι είσαστε υπέρ των νέων τεχνολογιών στην εκπαίδευση. Αυτό που είπατε για τον εμπλουτισμό με καλλιτεχνικά, τέχνες, αθλητισμό. Αυτό που είπατε για την τεχνολογία στην εκπαίδευση με βρίσκει και μένα σύμφωνο, σε αντίθεση με αυτά που έλεγε ο κ.Μπαλτάς κατά τη διάρκεια της θητείας τους, που είναι κάτι το οποίο δεν το έβλεπε και πολύ θετικά. Γενικά, είπε ο κ.Φίλης, για τον επαναπροσδιορισμό του σχολικού συμβούλου, θα ακούσουμε κι από σας τις άποψεις σας. Θα αναφερθώ στο τέλος, δεν έχουμε διαμορφώσει ακόμα γνώμη, υπέρ-κατά λευκών κ.τλ., θέλω να ακούσω τις απαντήσεις δεν έχουμε έρθει προ αποφασισμένοι αλλά θα ήθελα να ακούσω και τις απόψεις σας πάνω στις ερωτήσεις που έκανα και θα ήθελα να κλείσω κύριε πρόεδρε, για να βάλλουμε τα πράγματα στη θέση τους, σε σχέση με αυτά που είπε ο κ. Δελής, προηγουμένως για το άρθρο 39, παρά το μπάχαλο που είχε γίνει στην ψηφοφορία, τα μεσάνυχτα για το νομοσχέδιο για τη δημόσια διοίκηση, θα ήθελα να πω ότι είμαστε υπέρ της αναγνώρισης της εκπαιδευτικής υπηρεσίας των υπό διαθεσιμότητα εκπαιδευτικών, για να μην υπάρξουν παρεξηγήσεις και παρερμηνείες. Ευχαριστώ πολύ.

ΚΩΝ/ΝΟΣ ΓΑΒΡΟΓΛΟΥ: (Πρόεδρος της Επιτροπής) Ευχαριστώ κ. Μαυρωτά ο κ. Μεγαλομύστακας από την ΕΝΩΣΗ ΚΕΝΤΡΩΩΝ.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ: Θα ήθελα να σας καλωσορίσω στην επιτροπή μας. Έχω καλυφθεί σχεδόν με τους προηγούμενους εισηγητές, όλοι γνωρίζουμε το σημαντικό ρόλο που διαδραματίζουν οι σχολικοί σύμβουλοι, όλοι γνωρίζουμε τις παθογένειες της παιδείας μας, το πώς θα πρέπει να ήταν και το πώς είναι. Ελπίζουμε να λυθούν κάποια προβλήματα με το διορισμό των Σχολικών Συμβούλων, και αυτός να είναι ο γνώμονας, δεν μπορούμε να αμφισβητήσουμε τα βιογραφικά σας, τα οποία είναι εξαιρετικά. Οι εισηγήσεις σας ήταν εξαιρετικές, για να τοποθετηθούμε όμως θα πρέπει να σας ακούσουμε στη δευτερολογία σας. Θα ήθελα να σας ρωτήσω, ποια θα είναι τα κριτήρια επιλογής των σχολικών συμβούλων, και ποιες είναι οι παθογένειες οι οποίες εντοπίζεται και μπορούν άμεσα οι σχολικοί σύμβουλοι με το ρόλο τους, να λύσουμε με τα εφόδια που έχουμε τώρα, γιατί την κατάσταση μας τη γνωρίζουμε όλοι, με την έλλειψη χρημάτων, της δυσκολίες που περνάει η Ελλάδα και γενικά ο χώρος της παιδείας. Δεν θέλω να πλατειάσω. Σας ευχαριστώ πάρα πολύ.

ΚΩΝ/ΝΟΣ ΓΑΒΡΟΓΛΟΥ: (Πρόεδρος της Επιτροπής)Σας ευχαριστώ πολύ κ. Μεγαλομύστακα. Θα πάρουν το λόγο, υπόλοιποι βουλευτές, θα σας παρακαλούσα επί δύο όλα τα κόμματα της αντιπολίτευσης μίλησαν για μια αντίρρηση που έχουν στις διαδικασίες, με την οποία επιλέγονται τα πρόσωπα και προφανώς, η κριτική δεν ήταν στα πρόσωπα. Αν υπάρχουν θετικές προτάσεις, για το πώς κανείς βλέπει αυτή τη διαδικασία, νομίζω, ότι είναι καλό να κατατεθούν. Σάς παρακαλώ, αν υπάρχουν αυτές οι προτάσεις να κατατεθούν, στη διάρκεια των τοποθετήσεων των βουλευτών. Ο κ. Στέφος έχει το λόγο.

ΓΙΑΝΝΗΣ ΣΤΕΦΟΣ: Κύριε πρόεδρε, κυρίες και κύριοι, η σημερινή συζήτηση γίνεται και αφορά στη συγκρότηση των οργάνων εκείνων που θα επιλέξει τους σχολικούς συμβούλους για τις κενές και καινούργιες θέσεις. Έχω την αίσθηση ότι μάλλον δεν καταλάβαμε τι ακριβώς συζητάμε, προφανώς και αυτό θα πρέπει να καλυφθεί.

 (Συνέχεια ομιλίας κυρίου ΙΩΑΝΝΗ ΣΤΕΦΟΥ)

Σε ότι αφορά την διαδικασία επιλογής των σχολικών συμβούλων, η Κυβέρνηση αυτή, δεν έσπευσε όπως άλλες Κυβερνήσεις στο παρελθόν και εννοώ τις Κυβερνήσεις της Νέας Δημοκρατίας και του ΠΑΣΟΚ, με την λήξη και πριν την της θητείας τους, να τους αντικαταστήσει αμέσως. Έχουν πάρει παράταση και θα πάρουν άλλη μία παράταση. Δεν μπορούμε να τα ξεχνάμε αυτά συνάδελφε Δημήτρη. Θα έπρεπε λοιπόν η συζήτηση να γίνεται σε ένα άλλο επίπεδο.

Στο τι ακριβώς έρχεται να εξυπηρετήσει αυτός ο παλαιωμένος θεσμός του σχολικού συμβούλου, ο οποίος διάνυσε μία διαδρομή αρκετών χρόνων, δεκαετιών, σήμερα, σε ένα σχολείο, με διαφορετικές ανάγκες και σίγουρα διαφορετικό προσανατολισμό. Ανεξάρτητα από την ιδεολογική δομή, που ο καθένας αντιλαμβάνεται για το σχολείο, συμφωνούμε όλοι ότι, τα πράγματα έχουν αλλάξει και οι εποχές έχουν κυλήσει.

Αυτό λοιπόν, το οποίο, θα πρέπει να συζητήσουμε είναι, τι ρόλο θέλουμε για τον σχολικό σύμβουλο. Θέλουμε να είναι καθοδηγητής; Θέλουμε να είναι διοικητικός; Προϊστάμενος σε έναν βαθμό; Θέλουμε να είναι ψυχολόγος; Θέλουμε να είναι κοινωνικός λειτουργός; Θέλουμε να είναι αξιολογητής;

Διότι, όλο αυτό έχει σχέση με την λειτουργία της σχολικής μονάδας, στο σύνολό της. Μπορεί να είναι λίγο από όλα αυτά. Μπορεί όμως, να είναι κάποια από αυτά και τα υπόλοιπα να τα καλύψουν άλλες ειδικότητες. Διότι είμαι βέβαιος ότι με ακούν και είμαι και εκπαιδευτικός και τα απόνερα σε εισαγωγικά, έρχονται την επόμενη ημέρα, εάν με ρωτήσετε εάν είναι αναγκαία η ύπαρξή τους, θα πω ευθαρσώς ότι, ναι, είναι αναγκαία, αλλά πρέπει αυτό το πλαίσιο να αλλάξει. Και πρέπει να αλλάξει προς όφελος της εκπαίδευσης και της λειτουργίας του σχολείου.

Θα φέρω ένα πολύ απλό παράδειγμα, διότι θα τα συζητήσουμε αυτά και στο πλαίσιο του Εθνικού Διαλόγου. Πολύ συχνά, οι συνάδελφοί μου οι εκπαιδευτικοί διαμαρτύρονται, δικαίως, ότι φορτώνονται με υπερβολικές ευθύνες, τόσο οι ίδιοι, όσο και οι μαθητές. Και πολύ συχνά αυτό το κάνουν οι σχολικοί σύμβουλοι.

Άκουσα την τοποθέτησή σας με την οποία ειλικρινά χαίρομαι πάρα πολύ και οφείλω να συμφωνήσω ότι έτσι είναι τα πράγματα σε ότι αφορά τον ρόλο. Το περιεχόμενο της δουλειάς και του ρόλου τους πρέπει σε κάθε περίπτωση να αναθεωρηθεί. Ενδεχομένως, μέσα στα πλαίσια αυτού του Εθνικού Διαλόγου να κατατεθούν και θα κατατεθούν προτάσεις από όλους και από εμάς. Να μην υποτιμούμε την λειτουργία αυτού του διαλόγου, διότι, εάν θέλουμε να αλλάξουμε το σχολείο σε ένα ευρύτερο και συναινετικότερο κλίμα, μόνο έτσι θα μπορέσουμε να το πετύχουμε.

Τέλος και τελειώνω με μία φράση, ο σχολικός σύμβουλος είναι σαν να είναι ο καπετάνιος χωρίς ναύτες ή ο στρατηγός χωρίς στρατιώτες. Διότι, το κέντρο της εκπαίδευσης είναι ο εκπαιδευτικός. Ο άνθρωπος της τάξης. Αυτός ο οποίος είναι καθημερινά εκεί και δίνει την μάχη μαζί με τους συναδέλφους του, τον σύλλογο διδασκόντων, τον Διευθυντή του σχολείου. Εγώ, ειλικρινά σας λέω ότι θα πρέπει να δούμε το ρόλο τους στο μέλλον με άλλο μάτι, τους γονείς, την κοινωνία ολόκληρη. Σε αυτή την βάση είναι, νομίζω, χρήσιμο, να γίνονται οι συζητήσεις για τον ρόλο, την λειτουργία, και τον θεσμό του σχολικού συμβούλου.

Σας ευχαριστώ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Ευχαριστώ κύριε Στέφο. Ο κύριος Θηβαίος έχει τον λόγο.

ΝΙΚΟΛΑΟΣ ΘΗΒΑΙΟΣ: Πιστεύω ότι, πράγματι ο ρόλος του σχολικού συμβούλου, για όσα χρόνια είμαι εκπαιδευτικός, είναι στην πράξη υποβαθμισμένος. Νομίζω ότι και μόνον ο τίτλος σύμβουλος, αδικεί τον ρόλο που πρέπει να παίξει σήμερα στο δημόσιο σχολείο. Επιτρέψτε μου την έκφραση, θα μπορούσε να είναι ένας ρόλος ανιματέρ συνολικά για το δημόσιο σχολείο και όχι απλά με την έννοια την παιδαγωγική του σχολικού συμβούλου.

Νομίζω ότι σήμερα, με αφορμή την γνώμη που πρέπει να δώσουμε για τις τέσσερεις προτάσεις του Υπουργείου και που τα βιογραφικά όλων και η κοινωνική τους εμφάνιση είναι σημαντική και αξιόλογη, πρέπει να το δούμε και με τις αλλαγές που πρέπει να γίνουν ουσιαστικά στο θέμα του ρόλου του σχολικού συμβούλου. Αλλαγές που να έρχονται να υπηρετήσουν ένα άνοιγμα στο δημόσιο σχολείο , που θα λάβουν υπόψη τους τα πραγματικά προβλήματα στα προγράμματα σπουδών και που θα δίνουν διέξοδο σε αυτό που σαν τσίχλα όλοι μασάμε, το λεγόμενο της κριτικής γνώσης στους μαθητές.

Αυτά τα οποία δεν έχουν γίνει όλα αυτά τα χρόνια και λέμε τα ίδια και τα ίδια. Νομίζω ότι σε αυτή την κατεύθυνση θα πρέπει να προσανατολιστεί και ο ρόλος των σχολικών συμβούλων. Και αυτό, υπό μορφή ερώτησης εάν θέλετε, ζήσαμε τα τελευταία χρόνια, με αφορμή αυτήν την τιμωρητική, κατά την γνώμη μου, αξιολόγηση που επιβλήθηκε στα σχολεία, ένα ευτυχώς μικρό κομμάτι σχολικών συμβούλων, το έζησα προσωπικά, οι οποίοι αρνιόντουσαν τον όρο λειτουργός και τον εκπαιδευτικό, δήλωναν ευθέως μπροστά σε πενήντα συναδέλφους, ότι ο εκπαιδευτικός πρέπει να παίξει τον ρόλο του μάνατζερ. Άρα οι μαθητές είναι η πελατεία. Και ερωτώ, αυτές οι απόψεις θα ληφθούν υπόψη σε μια αξιολόγηση αυτής της μικρής μερίδας σχολικών συμβούλων, που πιστεύω ότι είναι εχθρική, όχι απέναντι στους καθηγητές. Δεν είναι εκεί το πρόβλημα. Είναι απέναντι στο δημόσιο σχολείο εχθρικοί. Και είναι ένα θέμα το οποίο επιτέλους θα πρέπει να το συζητήσουμε σοβαρά. Υπάρχουν βιωματικές καταστάσεις που μας έχουν εξοργίσει. Ακριβώς επειδή σκεπτόμαστε ότι από κάτω υπάρχουν μαθητές. Δεν είμαστε εμείς. Εμείς είμαστε εργαζόμενοι.

Ένα άλλο θέμα που νομίζω ότι πρέπει να συζητηθεί σοβαρά στην διαδικασία επανεκτίμησης του ρόλου των σχολικών συμβούλων, είναι το πώς οι πρωτοβουλίες των σχολικών συμβούλων, θα είναι συνδεδεμένες με τους συλλόγους , σε μία διαδικασία ανοίγματος του σχολείου στην κοινωνία. Νομίζω ότι αυτό είναι ένα πολύ σημαντικό θέμα. Και οι σχολικοί σύμβουλοι, να μην είναι το κομμάτι το οποίο απλά θα έρχεται να παίρνει τους μαθηματικούς για ένα δίωρο, θα γίνεται κάτι το ανιαρό, όπως γίνεται συνήθως και μετά φεύγουμε. Πρέπει να επανεκτιμηθεί συνολικά ο ρόλος του σχολικού συμβούλου.

Κλείνω λέγοντας. Επειδή επανειλημμένα εδώ μέσα, έχει ακουστεί από την πλευρά της Δημοκρατικής Συμπαράταξης για τους κομματικούς εγκάθετους Διευθυντές Διευθύνσεων. Εγώ προκαλώ επιτέλους, από τους 70 περίπου συναδέλφους Διευθυντές Διευθύνσεων, να μας πουν επώνυμα, πόσοι είναι κομματικά στελέχη του ΣΥΡΙΖΑ. Αλλιώς, να σταματήσει αυτή η χυδαιότητα. Τέλος.

ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ: Κύριε Πρόεδρε. Για ένα λεπτό. Θα ήθελα να ρωτήσω τον αγαπητό συνάδελφο, εάν γνωρίζει ότι από τους 13 Περιφερειακούς Διευθυντές, οι 12 είναι ΣΥΡΙΖΑ. Και ο 13ος είναι ΑΝΕΛ. Άρα από τους 13 οι 12 είναι ΣΥΡΙΖΑ και μάλιστα στελέχη του ΣΥΡΙΖΑ και ένας που δεν είναι ΣΥΡΙΖΑ είναι ΑΝΕΛ. Εμείς κάνουμε καταγραφή των γεγονότων, όπως πραγματικά έχουν. Εάν θέλει ο συνάδελφος να απαντήσει και για τους 70. Εάν θέλει. Αλλά πιστεύω ότι δεν περιποιεί τιμή για κανέναν. Και μιας και μιλήσατε νωρίτερα και είπατε να φέρουμε προτάσεις ως προς την διαδικασία, ας δούμε τον Ν. 3848 του 2010 που δεν υπήρξε καμία ένσταση και καμία προσφυγή.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Καταρχήν, μην ενοχοποιούμε συναδέλφους, εάν είναι μέλη κομμάτων.

ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ: Εμείς κάνουμε καταγραφή των γεγονότων, όπως πραγματικά έχουν. Εάν θέλει ο συνάδελφος να απαντήσει και για τους 70. Εάν θέλει. Αλλά πιστεύω ότι δεν περιποιεί τιμή για κανέναν. Και μιας και μιλήσατε νωρίτερα και είπατε να φέρουμε προτάσεις ως προς την διαδικασία, ας δούμε τον Ν. 3848 του 2010 που δεν υπήρξε καμία ένσταση και καμία προσφυγή.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Ευχαριστώ. Λέω, νομίζω ότι η αντίρρηση ήταν η λέξη εγκάθετος έχει κάποιες συγκεκριμένες σημασιολογικές διαστάσεις. Θα ήθελα λοιπόν, να μην ενοχοποιούμε συναδέλφους, που δεν είναι και εδώ, λόγω της όποιας έκφρασης των πολιτικών και κομματικών απόψεων για οποιοδήποτε κόμμα. Ο κύριος Χαρακόπουλος έχει το λόγο.

ΜΑΞΙΜΟΣ ΧΑΡΑΚΟΠΟΥΛΟΣ: Σε συνέχεια των όσων είπα παρουσία του Υπουργού, εάν και οφείλω να επισημάνω κύριε Πρόεδρε, ότι ο αυτός τρόπος λειτουργίας της Επιτροπής, εγείρει ερωτήματα. Το Υπουργείο διαθέτει και Υπουργό και αναπληρωτή Υπουργό και Υφυπουργούς και Γενικούς Γραμματείς.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Όλοι είναι στο Υπουργικό Συμβούλιο, εκτός από τον Γενικό Γραμματέα. Έχετε δίκιο, αλλά όλοι οι υπόλοιποι είναι εδώ.

ΜΑΞΙΜΟΣ ΧΑΡΑΚΟΠΟΥΛΟΣ: Θα μπορούσε να οριστεί μία άλλη ώρα, μία άλλη μέρα, προκειμένου να παρίστανται. Αυτό, πάντως, δεν είναι κομψό.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Πραγματικά, δεν έχω κανένα πρόβλημα να δεχθώ την όποια κριτική. Ειδικά, όμως, σήμερα ήταν ένα έκτακτο Υπουργικό Συμβούλιο λόγω του προσφυγικού, λόγω της σύγκλησης του Συμβουλίου των Πολιτικών Αρχηγών.

ΜΑΞΙΜΟΣ ΧΑΡΑΚΟΠΟΥΛΟΣ: Και την προηγούμενη φορά που είχαμε πάλι ακρόαση της ΟΛΜΕ, της ΔΟΕ, είχαμε έκτακτη συνάντηση και ήρθε στο τέλος ο κ. Υπουργός.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Τι να κάνουμε; Ζούμε σε καταστάσεις όχι πολύ κανονικές, έτσι ή αλλιώς, ως κοινωνία. Το ξέρετε.

ΜΑΞΙΜΟΣ ΧΑΡΑΚΟΠΟΥΛΟΣ: Το ξέρω. Δεν διαφωνώ, αλλά καλό θα είναι να μας τιμά περισσότερο η ηγεσία του Υπουργείου Παιδείας.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Συμφωνώ.

ΜΑΞΙΜΟΣ ΧΑΡΑΚΟΠΟΥΛΟΣ: Κύριε Πρόεδρε, 13 μήνες μετά τη λήξη της θητείας του Συμβουλίου Επιλογής Σχολικών Συμβούλων, η Κυβέρνηση φέρνει, επιτέλους, στη Βουλή την πρότασή της για τη συγκρότηση του νέου Συμβουλίου. Λέω «επιτέλους», γιατί αυτή η εκκρεμότητα προκαλούσε «παρενέργειες» στην εκπαίδευση.

Ενδεικτικά, αναφέρω, ότι παραμένουν κενές θέσεις Σχολικών Συμβούλων που έχουν συνταξιοδοτηθεί. Εύλογο, λοιπόν, είναι το ερώτημα, γιατί αυτή η καθυστέρηση. Δεν ακούσαμε μία τεκμηριωμένη τοποθέτηση από πλευράς της ηγεσίας του Υπουργείου Παιδείας. Όπως, επίσης, δεν γίναμε σοφότεροι από την απάντηση που έδωσε ο Υπουργός, σε ό,τι αφορά στην αλλαγή της σύνθεσης στην πρόταση για το Συμβούλιο Επιλογής Σχολικών Συμβούλων. Δεν θα επιμείνω περισσότερο επ’ αυτού.

Κύριε Πρόεδρε, κατά κοινή ομολογία, οι Σχολικοί Σύμβουλοι ως Σώμα στελεχών χαρακτηρίζονται από τα, κατά τεκμήριο, υψηλότερα επιστημονικά προσόντα. Πολλοί εξ αυτών διαθέτουν μεταπτυχιακούς τίτλους, διδακτορικά, μεταδιδακτορικές σπουδές, συγγραφικό έργο, ακόμη και διδακτική εμπειρία στην Τριτοβάθμια Εκπαίδευση. Με δεδομένη, λοιπόν, την υπάρχουσα πλειοψηφία στη Βουλή, ελπίζουμε ότι οι προτεινόμενοι θα σταθούν στο ύψος της θέσης των Προέδρων και Αναπληρωτών στα Συμβούλια Επιλογής Σχολικών Συμβούλων και θα συμβάλουν σε αξιοκρατικές επιλογές.

Θα ήθελα να υποβάλω τέσσερα συγκεκριμένα ερωτήματα. Πρώτον, υπάρχει κάποια από τις αρμοδιότητες που έχουν οι Σχολικοί Σύμβουλοι, που θεωρείτε ότι πρέπει να αλλάξει;

Δεύτερον, ποια είναι η άποψή σας για την αξιολόγηση του εκπαιδευτικού έργου, την αυτοαξιολόγηση της σχολικής μονάδας και την αξιολόγηση των εκπαιδευτικών; Πιστεύετε ότι θα πρέπει να είναι στις αρμοδιότητες των Σχολικών Συμβούλων;

Τρίτον, ως Πρόεδροι των Συμβουλίων Επιλογής θα κληθείτε να επιλέξετε Σχολικούς Συμβούλους, μία διαδικασία που θα περιλαμβάνει και τη συνέντευξη. Πώς βλέπετε το ρόλο σας σε αυτή τη διαδικασία;

Τέταρτον, στις επιλογές Στελεχών Εκπαίδευσης διαχρονικά, κύριε Πρόεδρε, διατυπώνονται ενστάσεις για παρεμβάσεις της πολιτικής ηγεσίας. Ωστόσο, τα τελευταία χρόνια οι επιλογές των Σχολικών Συμβούλων θεωρούνται, κατά κανόνα, αξιοκρατικές. Πώς θα διασφαλίσετε την αξιοκρατική επιλογή Σχολικών Συμβούλων στις επόμενες κρίσεις;

Ολοκληρώνω, κύριε Πρόεδρε, με την εξής παρατήρηση, επειδή ο κ. Υπουργός μίλησε, για άλλη μία φορά, απαξιωτικά για την αξιολόγηση των εκπαιδευτικών. Η αξιολόγηση είναι μία έννοια που έχει «δαιμονοποιηθεί» στα μεταπολιτευτικά χρόνια στη χώρα μας. Ενώ στα λόγια όλοι μιλούν υπέρ της αξιολόγησης, στην πράξη δεν ακούμε, από όσους στηλιτεύουν κάθε φορά την πρόταση αξιολόγησης, μία εναλλακτική πρόταση, ένα άλλο μοντέλο αξιολόγησης που θα γινόταν αποδεκτό.

Επειδή, λοιπόν, ο Υπουργός, για ακόμη μία φορά, μίλησε απαξιωτικά, θα ήθελα να ξέρω, η Κυβέρνηση τι προτίθεται να κάνει, προκειμένου να συμμορφωθεί με τις μνημονιακές υποχρεώσεις της χώρας, με βάση το Μνημόνιο, που η ίδια συνομολόγησε με τους εταίρους και δανειστές, σε ό,τι αφορά στην αξιολόγηση.

Ελπίζω να μεταφερθεί το ερώτημα και να λάβουμε επ’ αυτού πιο συγκεκριμένη απάντηση. Σας ευχαριστώ πολύ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Το λόγο έχει η κ. Αντωνίου.

ΜΑΡΙΑ ΑΝΤΩΝΙΟΥ: Όταν μιλάς μετά από συναδέλφους, κάποια θέματα έχουν, ήδη, ειπωθεί. Συμπληρωματικά, λοιπόν, έχοντας τέσσερις υποψήφιους για το Συμβούλιο Επιλογής Σχολικών Συμβούλων, δεν θα μπω στη διαδικασία να μιλήσω για την ακαδημαϊκή τους πορεία και τα κριτήρια της επιλογής. Ούτως ή άλλως, όλοι, λίγο-πολύ, γνωρίζουμε το τι γίνεται σε αυτές τις περιπτώσεις. Έχουν καλά βιογραφικά. Το σημαντικό είναι, ότι θα πρέπει ο κόσμος να ξέρει με ποιο κριτήριο γίνεται η επιλογή των συγκεκριμένων τεσσάρων υποψηφίων.

Από κει και πέρα, όμως, έχουμε ένα δεδομένο, το οποίο από τις προηγούμενες κρίσεις και τοποθετήσεις και στο επίπεδο των Περιφερειακών Διευθυντών και σε επίπεδο επιλογής Διευθυντών Σχολικών Μονάδων, με όλα αυτά που είδαμε να διαδραματίζονται, όπως αντιλαμβάνεστε, κρατάμε πολύ σοβαρές επιφυλάξεις. Οπότε, δεν θα μπούμε στη διαδικασία να πούμε, ότι οι συγκεκριμένοι δεν είναι καλοί, αλλά επιφυλασσόμαστε, γιατί όλες οι προηγούμενες επιλογές αποδείχθηκαν ότι έγιναν με κριτήρια, που δεν συνάδουν με τα εκπαιδευτικά και ακαδημαϊκά δρώμενα της χώρας.

Απαντώντας σε προηγούμενο συνάδελφό, δεν μπορεί μόνο οι 13 Περιφερειακοί Διευθυντές να είναι οι μόνο άριστοι άνθρωποι και να προέρχονται από τον ΣΥ.ΡΙΖ.Α..

Θέλω να συμπληρώσω μία ερώτηση προς τους υποψηφίους. Θα κληθείτε να αξιολογήσετε τους Σχολικούς Συμβούλους που, όπως προαναφέρθηκε, αυτό θα γίνει από το Συμβούλιο σας. Ο Υπουργός, όμως, έθεσε ένα ζήτημα, ότι θα επαναπροσδιοριστούν τα δεδομένα για την αξιολόγηση των Σχολικών Συμβούλων.

Πιστεύοντας ότι θα μπουν αντίστοιχα αξιοκρατικά κριτήρια στην επιλογή των Σχολικών Συμβούλων, αν στον επαναπροσδιορισμό των κριτηρίων της επιλογής Σχολικών Συμβούλων γίνει κάτι διαφορετικό, αν και όπως ειπώθηκε από τους προλαλήσαντες υπάρχει η πλειοψηφία, οπότε θεωρούμε το διορισμό σας σίγουρο, και ο Υπουργός βάλει κάποια άλλα κριτήρια που δεν θα σας αρέσουν ως προς την επιλογή, τι προτίθεστε να κάνετε; Ευχαριστώ πολύ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Το λόγο έχει ο κ. Σεβαστάκης.

ΔΗΜΗΤΡΗΣ ΣΕΒΑΣΤΑΚΗΣ: Εγώ θα ήθελα να κάνω μία γενική παρατήρηση, θεωρώντας ότι και τα βιογραφικά και οι ταυτότητες είναι πάρα πολύ υψηλού επιπέδου. Γιατί κάνουμε διαχωρισμό του μηχανισμού αξιολόγησης από την πνευματική ταυτότητα των υποψηφίων;

Νομίζω ότι ίδια η ταυτότητα, η ίδια η συγκρότηση της ταυτότητας και, κυρίως, αυτό που ισχύει στην Τριτοβάθμια Εκπαίδευση, μία διαρκής ανέλιξη μέσω αξιολογήσεων, αποτελεί και ένα πολύ σοβαρό πρωτόκολλο, με το οποίο ερμηνεύει κανείς και τις αξίες και τις ιεραρχήσεις. Νομίζω ότι τα προφίλ των υποψηφίων είναι τέτοιου επιπέδου, που δεν μπορούν να μπουν σε μία μίζερη λογική κομματικής ιδιοτέλειας ή σχεδιασμού μίας κομματικής στρατηγικής.

Νομίζω ότι πρέπει να εμπιστευτούμε -και σε αυτή τη φάση που βρίσκεται η Εκπαίδευση που έχει μία υψηλή υπεραξία, χωρίς να έχει από κάτω τις χρηματοδοτικές δυνατότητες να στηριχτεί-, πρέπει να είμαστε πιο μακρόθυμοι και πιο τολμηροί, να μην είμαστε ανασφαλείς. Πρέπει να δίνουμε τον πνευματικό χώρο, ώστε να γίνει κομμάτι του διοικητικού συστήματος.

Εάν δούμε το διοικητικό σύστημα ως κάτι έξω από τα πνευματικά χαρακτηριστικά και τα ουσιαστικά διακυβεύματα της Παιδείας, νομίζω ότι κάνουμε μία ξεπερασμένη, παρωχημένη και μικρόψυχη προσέγγιση.

(Συνέχεια ομιλίας κ. Δημήτριου Σεβαστάκη)

Εγώ, θέλω να επιμείνω στο ότι το προφίλ των συναδέλφων έχει όλα τα επιστημονικά και ποιοτικά στοιχεία, ώστε να είναι απολύτως άξιοι εμπιστοσύνης και ανάπτυξης πρωτοβουλιών και αξιολογικών δράσεων, τουλάχιστον στα στρατηγικά χαρακτηριστικά που έχει η θέση, για την οποία προορίζονται.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Το λόγο έχει ο κ. Παπαχριστόπουλος.

ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ: Κύριε Πρόεδρε, μου έρχεται στο μυαλό κάτι που δεν συμβαίνει σήμερα, η παιδεία που είχε ένα κράτος, που ήταν σημείο αναφοράς για πολλές δεκαετίες, για όλο τον πλανήτη. Αναφέρομαι στην εποχή του Erlander και του Olof Palme στη Σουηδία. Αυτοί οι δύο ηγέτες είχαν δώσει βάση στην παιδεία και δεν είναι τυχαίο ότι εκείνη την εποχή, δυόμισι περίπου δεκαετίες, η Σουηδία ήταν σημείο αναφοράς για όλο τον πλανήτη.

Σήμερα, πιστεύω ότι είναι επίκαιρο, που η έννοια της αλληλεγγύης συγκρούεται με την έννοια του συμφέροντος και της ασφάλειας, ποιο δρόμο επιλέγουμε. Πιστεύω, ότι το θέμα της παιδείας είναι πολύ μεγάλο, είναι τεράστιο και σε καμία περίπτωση δεν θα έπρεπε να είναι κομματικό.

Σ' αυτή τη χώρα, στη Σουηδία, επειδή συμβαίνει να έχω ασχοληθεί, η αντιπολίτευση με την κυβέρνηση ήταν σχεδόν φίλοι. Διαφωνούσαν σε πολύ ουσιαστικά, λεπτά, θα έλεγε κανείς, ζητήματα. Λυπάμαι που θα το πω, αλλά η λέξη αξιοκρατία στη χώρα μας θα αργήσει να έλθει, θα περάσουν ίσως δεκαετίες, πολλές ακόμα, για να φτάσουμε στο επίπεδο να μην έχουμε κομματικά γυαλιά του.

 Έχω, όμως, και δεν έχω κανένα δισταγμό να το πω, μεγάλη εμπιστοσύνη στις επιλογές του φίλου μου, του Νίκου Φίλη, γιατί τον ξέρω πολλά χρόνια. Είδα τα βιογραφικά των τεσσάρων προτεινόμενων υποψηφίων και θέλω να πιστεύω, ότι στην επιστημονική εποχή των νέων τεχνολογιών, όπου πλέον η νεολαία λειτουργεί με τελείως διαφορετικό τρόπο - ξέρετε όλοι ότι ένα 13χρονο παιδί, δε λέω 16χρονο, έχει άλλα δεδομένα σήμερα, σε σχέση με αυτά που είχε πριν από 30 χρόνια και αντιμετώπισή του θέλει ειδικό χειρισμό - θα ανταποκριθείτε σε αυτά τα καθήκοντα και συνηγορώ, γιατί πιστεύω ότι η επιλογή ήταν σωστή.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Το λόγο έχει ο κ. Μπαξεβανάκης.

ΔΗΜΗΤΡΙΟΣ ΜΠΑΞΕΒΑΝΑΚΗΣ: Κύριε Πρόεδρε, δεν είχα σκοπό να πάρω το λόγο, αλλά ορισμένες από τις τοποθετήσεις των συναδέλφων της Αντιπολίτευσης, νομίζω, αδικούν και τους ίδιους, αλλά περισσότερο αδικούν τη διαδικασία σήμερα και τους καλεσμένους μας, τους προτεινόμενους υποψηφίους. Αρνούνται να συνηγορήσουν στην έγκριση των προτεινόμενων, από τον Υπουργό Παιδείας, προσώπων, παρότι από όλες τις τοποθετήσεις τους δεν προκύπτει κάποιο στοιχείο, που να υποστηρίζει την άποψη τους, κάτι στην πολιτική διαδρομή, στην επιστημονική συγκρότηση, ένα επιχείρημα για να δικαιολογήσουν την απορριπτική τους στάση.

Σε παλαιότερες συνεδριάσεις, σε άλλες επιτροπές, προσκομίζουν έστω και κάποια προσχηματικά επιχειρήματα για να αρνηθούν την υποστήριξη κάποιων προτεινόμενων. Εδώ, ούτε και αυτό το πρόσχημα δεν υπάρχει και παρόλα αυτά τηρούν αυτή τη μικρόψυχη στάση και συμφωνώ απολύτως με την τοποθέτηση του συναδέλφου, του κ. Σεβαστάκη.

Είναι, όμως, ενοχλητικό, σχεδόν σε κάθε συνεδρίαση της Επιτροπής μας, να αναφέρονται, κυρίως από τους εκπροσώπους της Ν.Δ. και της Δημοκρατικής Συμπαράταξης, αιτιάσεις περί κομματισμού ή και περί άλωσης του κράτους από τους εγκαθέτους του ΣΥΡΙΖΑ. Θα έλεγα πολύ απλά, «κοίτα ποιος μιλάει». Επί 40 χρόνια κυβέρνησαν αυτή τη χώρα, το παρελθόν τους δικαιολογεί, σήμερα να κουνούν το δάχτυλο; Τούς είναι ξένη η πελατειακή λογική και ο κομματισμός; Τώρα την ακούν στην Ελλάδα;

Ρώτησε ο κ. Θηβαίος να μας πουν την κριτική τους για την επιλογή των διευθυντών εκπαίδευσης. Κουβέντα. Πάνε στην επιλογή των Περιφερειακών Διευθυντών…

ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ομιλεί εκτός μικροφώνου)

ΔΗΜΗΤΡΙΟΣ ΜΠΑΞΕΒΑΝΑΚΗΣ: Εκτός των άλλων, είστε και αγενής.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Κύριε Κωνσταντόπουλε, σας παρακαλώ.

ΔΗΜΗΤΡΙΟΣ ΜΠΑΞΕΒΑΝΑΚΗΣ: Επιμένω ότι, εκτός των άλλων, είστε και αγενής. Αντί να κάνετε αυτοκριτική, σας λείπει εντελώς.

ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ομιλεί μη ακουόμενος)

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Σας παρακαλώ, όταν ολοκληρώσει ο συνάδελφος και έχετε κάτι επί προσωπικού, να τοποθετηθείτε. Ας εκφράσει ο κάθε συνάδελφος τις απόψεις του, όπως νομίζει.

ΔΗΜΗΤΡΙΟΣ ΜΠΑΞΕΒΑΝΑΚΗΣ: Η επιλογή των Περιφερειακών Διευθυντών Εκπαίδευσης έγινε με βάση το ισχύον νομοθετικό πλαίσιο, που δεν το νομοθέτησε η δική μας Κυβέρνηση, που ορίζει ότι ο Υπουργός Παιδείας επιλέγει τους Περιφερειακούς Διευθυντές.

Επισημαίνω ξανά ότι αυτή η Κυβέρνηση είναι η πρώτη - και αυτό ας αντικρουστεί – που με την εκλογή της δεν κατήργησε βιαίως τη θητεία ούτε των Διευθυντών Εκπαίδευσης ούτε των σχολικών συμβούλων, όπως έκαναν συστηματικά οι κυβερνήσεις και του ΠΑ.ΣΟ.Κ. και της Ν.Δ..

Τέλος, επειδή ορισμένες από τις ερωτήσεις, που απευθύνονται στους προτεινόμενους, δεν έχουν μια σκοπιμότητα, θέλω να υπενθυμίσω στους συναδέλφους ότι τα Συμβούλια Επιλογής θα λειτουργήσουν, με βάση το νομοθετικό πλαίσιο, που εμείς καθορίζουμε. Με ποια κριτήρια εμείς καθορίσουμε, ως νομοθετική εξουσία, με βάση αυτά τα κριτήρια θα λειτουργήσουν τα Συμβούλια Επιλογής για να επιλέξουν τους σχολικούς συμβούλους.

Όσο για τις απόψεις περί αξιολόγησης ή του ρόλου των σχολικών συμβούλων, ο διάλογος για την εκπαίδευση είναι σε εξέλιξη, ιδού πεδίο δόξης λαμπρόν να καταθέσουν έγκυροι συνάδελφοι τις απόψεις τους για οποιαδήποτε ζητήματα.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Το λόγο έχει ο κ. Κόνσολας.

ΕΜΜΑΝΟΥΗΛ ΚΟΝΣΟΛΑΣ: Επιτρέψτε μου να ξεκινήσω με την τοποθέτηση του κ. Δημήτρη Μπαξεβανάκη. Θέλω να πιστεύω, ότι ο κύριος Μπαξεβανάκης δεν έχει επιλεκτική μνήμη και είμαι σίγουρος γι' αυτό, διότι γνωρίζω την ποιότητα του, γιατί η Ν.Δ. γνωρίζετε ότι στον εθνικό διάλογο για την παιδεία συμμετέχει συνειδητά, καταθέτει προτάσεις και συνδιαμορφώνει άποψη. Κύριε Πρόεδρε, όσον αφορά την πρότασή σας για τη συμμετοχή μας, συμπλέουμε απόλυτα και συμφώνησε και ο κ. Φορτσάκης και η κυρία Αντωνίου και ο κ. Χαρακόπουλος.

 Άρα, αυτό ως απάντηση, για το γεγονός ότι πάντα δημιουργούμε προσκόμματα και μάλιστα επιχειρήματα προσχηματικά για να μην συμφωνήσουμε. Άρα, αυτοδιαψεύδεται και νομίζω ότι πρέπει να το ξανασκεφτεί για τη Ν.Δ..

Σε ό,τι αφορά τη σημερινή διαδικασία, ειλικρινά θλίβομαι, γιατί τέσσερεις εξαίρετοι συνάδελφοι, όπως είπε ο κ. Φορτσάκης πριν και άλλοι συνάδελφοι, γίνονται πεδίο αντιπαράθεσης, που δεν θα έπρεπε. Αυτό το λέω από την αρχή, γιατί πολύ σωστά είπε ο κ. Φορτσάκης ότι ο ΣΥΡΙΖΑ προεκλογικά είχε στηλιτεύσει τη διαδικασία επιλογής σχολικών συμβούλων. Αυτή είναι η πολιτική ένσταση, που καταθέτουμε σήμερα.

Με την αφορμή αυτής της συζήτησης, μια και είναι δημόσια και μας βλέπει το πανελλήνιο, προτείνω ότι πρέπει να εμπλακούν οι συνάδελφοι, ιδιαίτερα οι πανεπιστημιακοί, από αυτή την απολογητική διαδικασία στη Βουλή.

Ο κ. Καλαβάσης για να φτάσει εδώ, που έχει διεθνή ακτινοβολία, όπως και οι άλλοι συνάδελφοι - τολμώ και το λέω και δεν το κρύβω, το γνωρίζω, ξέρω την ποιότητά του, γράφει ιστορία στα πανεπιστήμια - πέρασε δεκάδες αξιολογήσεις. Δεν νομίζω ότι το Σώμα της Επιτροπής Μορφωτικών Υποθέσεων είναι ικανό και μπορεί να κρίνει επιστημονικά χαρακτηριστικά. Άρα, λοιπόν, εδώ να διαχωρίσουμε το πολιτικό σκέλος από το καθαρά ακαδημαϊκό και την επιλογή.

Κύριε Πρόεδρε, προτείνω, όπως δεν ήρθαν εδώ 13 Περιφερειακοί Διευθυντές, ως ονόματα και διαδικασία, να καταθέσουν, πώς σκέφτονται τη διοίκηση της Περιφέρειας, η πολιτική ηγεσία να ξανασκεφτεί να μην υπάρχει τέτοια διαδικασία, προκειμένου να είναι απολογητική ή όπως αλλιώς θέλετε να το πούμε, για να επιλέξουμε εμείς, για μια απόφαση, που έχει ήδη λάβει ο Υπουργός.

 (Συνέχεια κ. Εμμανουήλ Κόνσολα)

Μου έδωσε αφορμή η τοποθέτηση των εξαίρετων συναδέλφων και της κυρίας Γώγου…….. και του Καλαβάση να ανοίξουμε μια συζήτηση. Εδώ, λοιπόν, κύριε Πρόεδρε πρέπει να απαντήσουμε σε κάτι που πολύ σωστά είχατε πει και εσείς. Για ποιο σχολείο μιλάμε. Για ποια εκπαίδευση μιλάμε και πως είναι το κοινωνικοπολιτικό πλαίσιο, και το πλαίσιο το διδακτικό γενικότερα. Όλες οι αναφορές που έχουν κάνει 4 έγκριτοι πανεπιστημιακοί, εγώ προσωπικά τις προσυπογράφω. Επομένως, η δεύτερη πρόταση που καταθέτω είναι να ξανασυζητήσουμε το θεσμικό πλαίσιο σχετικά για την πολύ σωστά ο κ. Μιχελής προηγουμένως ανέφερε τη διαδρομή αυτής της πορείας του θεσμικού πλαισίου και εάν υποθέσουμε ακόμα , ότι το 1566/1985 είναι ένας νόμος στην σωστή κατεύθυνση πέρασαν 35 περίπου χρόνια χωρίς καμία αναθεώρηση. Άρα, πρέπει να ξανασυζητήσουμε από την αρχή τους σκοπούς της εκπαίδευσης τα περιεχόμενα την αξιολόγηση γιατί ξέρετε αποφθεγματικού όπως έκανε ο Υπουργός προηγουμένως ότι είναι άνεμος ελευθερίας από τον Ιανουάριο στα σχολεία δεν νομίζω ότι ανταποκρίνεται στην πραγματικότητα. Τα σχολεία που ήταν πριν σε ομηρία; Και σε τελευταία ανάλυση έχει βγάλει μια απόφαση το ινστιτούτο εκπαιδευτικής πολιτικής περί αξιολόγησης αυτή την απορρίπτουμε; Εγώ θέλω να καλέσω τα μέλη της επιτροπής να θυμηθούν υπό την ηγεσία του κ. Μαντζακούρα και μιας έγκριτης επιτροπής που αφορούσε την αξιολόγηση των εκπαιδευτικών, θα απορριφθεί τελείως; Λοιπόν, κλείνοντας θα πρέπει η κυβέρνηση να αποφασίσει πως θέλει το διάλογο, πως θέλει να ξεκινήσει αυτή τη διαδικασία του εθνικού διαλόγου. Έχουμε περιθώριο τις παθογένειες να τις θεραπεύσουμε, σε ό,τι με αφορά θα είναι εντελώς φαρισαϊστικό να κρυφτώ και να μην πω ότι ιδιαίτερα τους δύο συναδέλφους τους ξέρω εκ του σύνεγγυς και ερευνητικά και επιστημονικά και κοινωνικά, νομίζω ότι τους αδικεί η σημερινή συνεδρίαση και νομίζω ότι με αφορμή την παρουσία τους, μακάρι και στο μέλλον να έχουμε αξιόλογους επιστήμονες, όπως είναι αυτοί να στελεχώσουν και άλλες δομές που θα χρειαστεί η ελληνική κοινωνία για να προχωρήσει μπροστά την παιδεία και την εκπαίδευση.

Ευχαριστώ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Σας ευχαριστώ. Αναφέρθηκε από τον κ. Χαρακόπουλο ότι η αξιολόγηση είναι μνημονιακή υποχρέωση. Νομίζω είναι καλύτερο να υιοθετήσουμε την άποψη ότι τις διαδικασίες αξιολόγησης τις χρωστάμε εμείς στην κοινωνία.

Ας δεχτούμε όλοι ότι ενέχονται εξαιρετικά περίπλοκα ζητήματα παιδαγωγικού κυρίως χαρακτήρα και δυστυχώς στη χώρα μας έχει ένα τιμωρητικό χαρακτήρα η αξιολόγηση σε πάρα πολλά εισαγωγικά. Άρα, το θέμα της αξιολόγησης θα πρέπει πολύ έντιμα να το συζητήσουμε, της αξιολόγησης όμως, όχι τίποτε άλλο και με αυτό να ξεπεράσουμε τέτοιου είδους αγκυλώσεις ούτε τιμωρητικά ούτε οτιδήποτε άλλο, αλλά ενισχυτικά της εκπαίδευσης και είμαι σίγουρος ότι εκφράζω όλο το σώμα με αφορμή την παρατήρησή σας.

Το δεύτερο προς τους συναδέλφους υποψηφίους, όντως έχει εκφραστεί ένας θαυμασμός για την επιστημονική παρουσία και το επιστημονικό σας έργο, μην το υποτιμάτε αυτό, δεν θέλω να θεωρηθεί ότι δεν συμφωνούμε σε τίποτε και νομίζω πραγματικά ενδεχομένως να είναι θέματα αλλαγής του κανονισμού λειτουργίας της επιτροπής, των επιτροπών ή του Υπουργείου σήμερα. Θα ήταν πολύ σημαντικότερο όπως είπε ο κ. Κόνσολας να έχουμε τους συναδέλφους να συζητήσουμε επί της ουσίας των ζητημάτων, παρά την έγκριση κατά ένα τρόπο, ας πούμε μιας διοικητικής σε τελική ανάλυση, πράξης. Πραγματικά, συμφωνώ και θα το διερευνήσω και με τον κ. Βούτση. Θα πρέπει να συμφωνήσουμε, ήρθαν οι άνθρωποι, από Θεσσαλονίκη, από Ρόδο κ.λπ., καλό είναι να τους αξιοποιούμε για επί της ουσίας ζητήματα και όχι για τέτοιου είδους θέματα. Οπότε το σημειώνω πραγματικά. Αλλά ας πούμε και το άλλο, που και αυτό έχει σημασία, ότι σιγά-σιγά στην Ελλάδα έχουμε τη δυνατότητα να επιλέγουμε για τέτοιες θέσεις άτομα ανάμεσα από πολλούς άριστους επιστημονικά. Μια εποχή όχι τόσο μακρινή προσπαθούσαμε να βρούμε τον ένα – δύο άριστους, σήμερα έχουμε μια πληθώρα συναδέλφων και αυτό πρέπει να το χαιρετίσουμε ως μια κατάκτηση πάλι του εκπαιδευτικού μας συστήματος.

Το λόγο έχει ο κ. Καλαβάσης.

 ΦΡΑΓΚΙΣΚΟΣ – ΑΔΕΛΚΗΣ ΚΑΛΑΒΑΣΗΣ (Προτεινόμενος για διορισμό στη θέση του Προέδρου του Συμβουλίου Επιλογής Σχολικών Συμβούλων Δευτεροβάθμιας Εκπαίδευσης): Ευχαριστώ κύριε Πρόεδρε, ευχαριστώ και την επιτροπή για την υποδοχή και το ενδιαφέρον που εισπράξαμε και τα καλά λόγια όλων.

Θα κάνουμε κάθε προσπάθεια να ανταποκριθούμε με ευθύνη και εντιμότητα σε αυτό το δύσκολο έργο. Έχω σημειώσει ορισμένα σημεία, επιτρέψτε μου να μην αναφερθώ σε πρόσωπα, γιατί πρέπει να εξοικονομήσω το χρόνο, δεν έχει διαμορφωθεί το πλαίσιο ακόμη για την αξιολόγηση και την επιλογή των σχολικών συμβούλων και το ρόλο τους. Είναι αλήθεια αυτό. Από μεριά μας, πρέπει να πω, όμως ότι είναι γνωστές οι απόψεις μας για αυτό το θέμα και σε επιστημονικά περιοδικά εκλαϊκευμένα άρθρα σε εφημερίδες κ.λπ. και σήμερα προσπαθήσαμε να σκιαγραφήσουμε πως αντιλαμβανόμαστε αυτό το ρόλο. Από τον Υπουργό είχαμε την επιθυμία να μετέχουμε σε αυτή τη διαβούλευση και ελπίζουμε να συμβάλλουμε. Κατά τη γνώμη μου η εκπαίδευση,και οι σχολικοί σύμβουλοι ιδιαίτερα, έχουν να παίξουν σε αυτή τη σύνδεση της ποικιλίας με τη συνοχή η εκπαίδευση έχει τρομερή ποικιλία και πρέπει να αναδειχθεί και στα επίπεδα των μαθητών και μεταξύ των γνωστικών αντικειμένων και των στόχων της, πρέπει να κρατηθεί η ποικιλία, αλλά ταυτόχρονα να έχει συνοχή η εκπαίδευση. Και το δεύτερο είναι ότι πρέπει το σχολικό σύστημα να έχει ανθεκτικότητα και ευελιξία. Η ανθεκτικότητα έχει σχέση και με την αξιακή αναβάθμιση του σχολείου και η ευελιξία έχει να κάνει με τις τοπικές συνθήκες που είναι πάρα πολύ συχνά ιδιαίτερες. Άρα, είναι δύσκολα και φαινομενικά αντιφατικές κατευθύνσεις που πρέπει να διευκολύνουν οι σχολικοί σύμβουλοι κατά τη γνώμη μας στη λειτουργία αυτού του συστήματος. Για τον τρόπο επιλογής, φυσικά δεν μπορούμε να πούμε, πολλά πράγματα. Υπονοήσαμε αρκετά. Θέλω να υπογραμμίσω ότι έχει σημασία να υπάρξει ένα ευρύτερο σώμα που να μπορεί να ικανοποιήσει αυτά που περιγράφουμε σαν ιδιότητες των σχολικών συμβούλων που να έχει ένα χαρακτήρα ίσως συμβουλευτικό στην πολιτεία και ως ευρύτερο σώμα ικανών στελεχών από τα οποία να αντλούνται με κάποια κριτήρια. Αυτό είναι πάρα πολύ χρήσιμο, οι εκάστοτε σύμβουλοι που θα επιλέγονται. Εδώ ειπώθηκαν πάρα πολλά κριτήρια και για τις γνώσεις και για τη γνώμη της εκπαιδευτικής κοινότητας και για την κρίση και τη σύνδεση με τα πανεπιστήμια που είναι πάρα πολύ σημαντικό αυτά τα στελέχη να έχουν μια συνεχή σύνδεση με την έρευνα που πραγματοποιείται και τις νέες αντιλήψεις για την εκπαίδευση. Σημειώνω απλώς ότι είχαμε τα διδασκαλεία, είχαμε θεσμούς, είχαμε τις αποσπάσεις των εκπαιδευτικών που μετείχαν, ήταν ένα συνεκτικός κρίκος με τα πανεπιστήμια αυτά όλα έχουν υποβαθμιστεί, καταργηθεί και ίσως πρέπει να τα ξαναδεί το Υπουργείο.

Τώρα σε κάποια συγκεκριμένα ερωτήματα για το συγγραφικό έργο των συμβούλων που και εγώ έμαθα ότι τώρα δεν θα μετράται κάτι έχει γίνει είναι βέβαια ανοικτά αυτή στιγμή. Επειδή είχα δει τον τρόπο που μετριέται, κατά αρχήν είναι πάρα πολύ σημαντικό, το συγγραφικό έργο και η έκφραση των απόψεων των στελεχών κ.λπ.. αλλά νομίζω ότι ο τρόπος με τον οποίο μετριόταν κατά δημοσίευση και που είναι ένα μόριο μισό εν δεύτερο κ.λπ. αδικούσε την ουσία του συγγραφικού έργου. Πιστεύω ότι το συγγραφικό έργο θα πρέπει να κρίνεται κατά αναλογία με τα πανεπιστήμια από κάποια επιτροπή, ίσως πανεπιστημιακών κ.λπ.. γιατί είναι ένα πάρα πολύ σημαντικό κομμάτι.

Τώρα μια προσωπική ερώτηση που υπήρξε για το θέμα του ΟΣΑ και των ας πούμε συγκριτικών ερευνών, πιστεύω ότι είναι χρήσιμες, ασφαλώς οι συγκριτικές έρευνες και καθορίζουν πάρα πολλά πράγματα από χρηματοδοτήσεις μέχρι συνοχή μέσα σε μια ευρύτερη κοινότητα κ.λπ.. Η συγκεκριμένη μεθοδολογία του Πίζα έχει το αρνητικό ότι δεν αντιστοιχεί στους στόχους των αναλυτικών προγραμμάτων όλων των χωρών.

(Συνέχεια ομιλίας κ. ΦΡΑΓΚΙΣΚΟΥ-ΑΔΕΛΚΗ ΚΑΛΑΒΑΣΗ, προτεινόμενου για διορισμό στη θέση του Προέδρου του Συμβουλίου Επιλογής Σχολικών Συμβούλων Δευτεροβάθμιας Εκπαίδευσης)

Άρα, δεν μπορεί να μετρήσει την απόδοση ενός εκπαιδευτικού συστήματος, μετράει κάποιες δεξιότητες των μαθητών, αλλά όχι την απόδοση του συστήματος, όταν δεν υπάρχουν αυτοί οι στόχοι σε όλες τις χώρες ή με τον ίδιο τρόπο.

Υπάρχουν, όμως, μεθοδολογικά ζητήματα και νομίζω, ότι πρέπει η ελληνική εκπαιδευτική κοινότητα όχι μόνο να υλοποιεί τη συγκριτική έρευνα, αλλά να μετέχει και στο σχεδιασμό της, γιατί έτσι μόνο θα γίνουν πιο ουσιαστικές αυτές οι συγκριτικές μελέτες.

Υπάρχουν πολλές ιδέες για την εκπαίδευση και οι σχολικοί σύμβουλοι μπορεί να είναι, ίσως, οι φορείς αυτών των ιδεών, ας πούμε η διεπιστημονικότητα.

Στα σχολεία ξέρουμε, ότι πολύ συχνά ανατίθεται σε ειδικότητες δεύτερο μάθημα ανάθεσης στη δευτεροβάθμια ή στην πρωτοβάθμια και ο εκπαιδευτικός οφείλει να καλύψει όλα τα αντικείμενα, αλλά αυτό δεν είναι εύκολο, ώστε να κρατηθεί μια μαθησιακή συνοχή στα παιδιά.

Υπάρχουν, λοιπόν ζητήματα συνδέσεων, τα οποία νομίζω, ότι ένα στελεχικό δυναμικό που θα κατευθυνθεί προς τα εκεί, θα είναι πάρα πολύ χρήσιμο.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Το λόγο έχει ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ: Σχετικά με τη διαδικασία της δομημένης συνέντευξης θα ήθελα να ρωτήσω, εάν θα υπάρχει συνέντευξη στην επιλογή των σχολικών συμβούλων και ποια είναι η γνώμη σας επ΄ αυτού;

ΦΡΑΓΚΙΣΚΟΣ – ΑΔΕΛΚΗΣ ΚΑΛΑΒΑΣΗΣ: Η γνώμη μου είναι, ότι πρέπει το σύστημα επιλογής από ένα ευρύτερο σώμα να έχει αρκετή περιπλοκότητα, όχι πολυπλοκότητα. Να υπάρχουν, δηλαδή, πολλές χωριστές διαδικασίες, ώστε να μην μπορεί να ελεγχθεί από κανέναν.

Υπάρχουν τα μετρήσιμα στοιχεία, τα προσόντα τα οποία, όμως, πρέπει να διευρυνθούν και σε προσόντα, όπως ειπώθηκαν από τις συναδέλφους, συμβουλευτικής ικανότητας, ψυχολογίας και κ.λπ., αλλά αυτά μετριούνται ως ένα βαθμό.

Ένα δεύτερο είναι η γνώμη της εκπαιδευτικής κοινότητας που πιστεύω, ότι είναι πολύ σημαντικό για το έργο και την προσωπικότητα.

Ένα τρίτο είναι η εμπλοκή της Ακαδημαϊκής Κοινότητας στην κρίση της ικανότητας να αξιοποιεί κανείς τις γνώσεις που έχει πάρει και αυτή τη μηχανική πρέπει να κάνουν οι σύμβουλοι.

Εκεί, νομίζω, ότι πρέπει να υπάρξουν τέτοιες Επιτροπές, οπότε ο ρόλος του Συμβουλίου ή των Υποεπιτροπών του στη συνέντευξη θα είναι πιο πολύ να δει πώς όλα αυτά συνδυάζονται και να μην μπορεί να έχει τον καθοριστικό λόγο κανένας απ' όλους αυτούς τους παράγοντες, ώστε να αποφευχθεί αυτή η παθογένεια των πελατειακών σχέσεων ή παρεμβάσεων κ.λπ., που όλοι συμφωνούμε ότι πρέπει να εκλείψει.

Σας ευχαριστώ πολύ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Το λόγο έχει η κυρία Φουντοπούλου.

ΜΑΡΙΑ-ΖΩΗ ΦΟΥΝΤΟΠΟΥΛΟΥ (Προτεινόμενη για διορισμό στη θέση της Αναπληρώτριας Προέδρου του Συμβουλίου Επιλογής Σχολικών Συμβούλων Δευτεροβάθμιας Εκπαίδευσης): Κύριε Πρόεδρε, σας ευχαριστώ πολύ.

Θα ξεκινήσω από κάτι που το έχω πολύ άμεσα συνδεδεμένο με την τελευταία κουβέντα που έγινε και θα προσέθετα σε αυτό που ακούστηκε και την αυτοαξιολόγηση.

Πρέπει να μάθουμε να αυτοαξιολογούμαστε και να τοποθετούμαστε.

Επειδή από τους τέσσερις εγώ είμαι η μία που αφήσατε έξω, γιατί εγώ είμαι της Δευτεροβάθμιας Εκπαίδευσης και υπηρετώ σε Τμήμα Κατάρτισης Εκπαιδευτικών Δευτεροβάθμιας Εκπαίδευσης πρέπει να σας πω, ότι είναι μια δουλειά που την κάνουμε με τους φοιτητές και είναι μια δουλειά ιδιαίτερα δύσκολη το να μπορέσει να αναπτύξει ένας ενήλικας - γιατί είναι ενήλικες οι φοιτητές - κριτήρια αυτοαξιολόγησης.

Αυτό θα ήθελα να το προσθέσουμε.

Σας ευχαριστούμε πολύ για την υποδοχή.

Εμένα όλο αυτό που ζω σήμερα μου αρέσει, διότι πρέπει να σας πω, ότι ένας άνθρωπος ο οποίος υπηρετεί την εκπαίδευση και στην εκπαίδευση και προέρχεται από την εκπαίδευση ένα από τα πρώτα πράγματα που πρέπει να μαθαίνει για να μπορεί να σταθεί είναι να διαχειρίζεται κρίσεις και η σχολική τάξη από μόνη της είναι μια κρίση. Εάν μάθεις, λοιπόν, να την διαχειρίζεσαι και να στέκεις στη σχολική τάξη, από κει και πέρα εγώ είμαι αυτή που λέω, ότι μπορείς να στέκεσαι σε πολλά άλλα περιβάλλοντα.

Σας ευχαριστούμε για την ευκαιρία που μας δώσατε σήμερα να επικοινωνήσουμε και θα ήθελα να καταθέσω κάποιες σκέψεις, τις οποίες έχω σημειώσει προς την κατεύθυνση των ερωτήσεων που ετέθησαν.

Εάν, λοιπόν, υπήρχε κάποιος τρόπος στο ελληνικό σύστημα και στον τρόπο που έχει δομηθεί το σύστημα της διοίκησης της εκπαίδευσης και της εκπαίδευσης γενικότερα, να είχαμε μια σχολή προετοιμασίας στελεχών εκπαίδευσης, την οποία υποχρεωτικά θα τελείωναν τα στελέχη της εκπαίδευσης, τα προβλήματά μας, ενδεχομένως, θα είχαν λυθεί.

Εάν είχαμε μια τέτοια δεξαμενή με κάποιον συν - πλην - εννοείται ότι όταν μπαίνει ο ανθρώπινος παράγοντας, δεν μπορούμε να μιλήσουμε με απόλυτα μεγέθη και εννοείται ότι μιλάμε με συν – πλην - θα μπορούσαμε από εκεί με κάποια εχέγγυα να διασφαλίσουμε, ότι οι άνθρωποι που θα παίξουν αυτό το ρόλο που είναι πολυσήμαντος και πολυσύνθετος - είναι δύσκολο πράγμα ο σχολικός σύμβουλος - τότε νομίζω, ότι θα είχαμε απαντήσεις.

Όσο, λοιπόν, δεν το έχουμε αυτό, μοιραία πηγαίνουμε σε κριτήρια, σε προτάσεις, σε δοκιμές και σε πειράματα.

Δεν είναι κακό να πειραματίζεσαι – είναι εντελώς προσωπική μου άποψη αυτή - το κακό είναι να μην αναλαμβάνεις τις ευθύνες του λάθους του πειράματος που έχεις κάνει και να μην το διορθώνεις στο βαθμό που μπορείς.

Να θυμηθούμε άλλωστε, ότι και το μεγάλωμα των παιδιών μας, το μεγάλωμα ενός ανθρώπου είναι πείραμα, του οποίου το αποτέλεσμα το βλέπεις, όταν έχει τελειώσει και δεν μπορείς να το διορθώσεις και αυτό είναι το κακό.

Ένα δεύτερο σημείο που θα ήθελα να θίξω είναι το εξής.

Εάν θα αποφασίσουμε ως εκπαιδευτική κοινότητα, ότι το σχολείο θα πρέπει να είναι - πολύ σημαντική λέξη που πρέπει να την αξιολογήσουμε - ευέλικτο και ανοικτό, τότε επίσης θα λύναμε κάποια προβλήματα.

Εάν αποφασίσουμε σε αυτό που ονομάζουμε «ευέλικτο» να προτάξουμε και να αναδείξουμε τη δυνατότητα των στελεχών της εκπαίδευσης να αναλαμβάνουν πρωτοβουλίες, να παρεμβαίνουν, να διορθώνουν τα κακά του αναλυτικού προγράμματος, να διορθώνουν τα κακά των σχολικών εγχειριδίων, να παράγουν εκπαιδευτικό υλικό, όταν βλέπουμε ότι τα σχολικά εγχειρίδια δεν επαρκούν για να λύσουν προβλήματα μέσα στη σχολική τάξη, τότε νομίζω, ότι και πάλι θα είχαμε απαντήσεις για τους ρόλους και τη θέση.

Θα συμφωνήσω και εγώ, ότι για τις επιμέρους ερωτήσεις σαφέστατα τοποθετηθήκαμε και, τουλάχιστον, δεν νομίζω ότι κάποιος από εμάς δεν επεσήμανε, ότι θέλουμε τον σύμβουλο και ως φορέα αποτύπωσης ποιοτήτων - αλίμονο, εάν δεν τον θέλαμε - και είναι σίγουρο, ότι θέλουμε και οι δικές του ποιότητες να αποτυπώνονται για να μπορέσει να διασφαλιστεί και το δικό του έργο.

Θα μου επιτρέψετε να ολοκληρώσω με μια άποψη, η οποία είναι πεποίθηση.

 Ξέρετε σε όλο αυτό που ονομάζουμε εκπαίδευση το πρώτο πράγμα που υπήρχε εξαρχής ήταν τα παιδιά. Όλα τα άλλα φτιάχτηκαν επειδή υπάρχουν παιδιά και επειδή υπάρχουν μαθητές. Δεν φτιάχτηκε πρώτα ο δάσκαλος και μετά ψάξαμε να βρούμε τι δουλειά θα κάνει. Υπήρξαν οι μαθητές, δημιουργήθηκε η ανάγκη, υπήρξε δάσκαλος, δημιουργήθηκε η ανάγκη της σχολικής μονάδας και έτσι, λοιπόν, φθάσαμε στο σχολικό σύμβουλο, που είναι κάτι σαν την ιστορία του Κινέζου χωρικού που θα σας την πω σε μια επόμενη συνάντηση που ευελπιστώ να έχουμε.

Σας ευχαριστώ πολύ και θέλω, τουλάχιστον, να μεταφέρω την πεποίθηση - δεν μπορώ να σας πείσω, αλλά αυτό πια θα αναδειχθεί από τις πράξεις και τα αποτελέσματα - ότι θα προσπαθήσουμε να σταθούμε στο ύψος των περιστάσεων.

Όταν αναλαμβάνει ένας άνθρωπος ένα έργο είναι σίγουρο, ότι το αναλαμβάνει έχοντας στο μυαλό του κουλτούρα ευθύνης και ηθική, όπως τη λέμε στην παιδαγωγική, γιατί αυτή τη δουλειά κάνουμε και αυτά διδάσκουμε στους φοιτητές μας και είναι σίγουρο, ότι η συνεργασία μεταξύ μας θα είναι άριστη προς την κατεύθυνση του καλύτερου.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Το λόγο έχει η κυρία Αυγητίδου.

ΣΟΦΙΑ ΑΥΓΗΤΙΔΟΥ (Προτεινόμενη για διορισμό στη θέση της Προέδρου του Συμβουλίου Επιλογής Σχολικών Συμβούλων προσχολικής αγωγής, δημοτικής εκπαίδευσης και Ε.Α.Ε.): Ευχαριστώ και εγώ για τα ερωτήματα και χαίρομαι που βρίσκομαι ανάμεσά σας, γιατί πράγματι είναι ενδιαφέρουσα η διαδικασία αυτή.

Θέλω να είστε σίγουροι και σίγουρες, ότι δέχτηκα την τιμητική πρόσκληση του Υπουργού Παιδείας να τελέσω Πρόεδρος του Συμβουλίου Επιλογής Σχολικών Συμβούλων για τις πρώτες βαθμίδες, έχοντας υψηλό αίσθημα ευθύνης και με επίγνωση, ότι έχω το ακαδημαϊκό προφίλ και το ακαδημαϊκό ήθος για να υποστηρίξω αξιόπιστες διαδικασίες.

Προσωπικά ήμουν στην Επιτροπή Επιλογής Διευθυντών Εκπαίδευσης στην περιφέρεια δυτικής Μακεδονίας και θεωρώ, ότι ήταν μία άψογη διαδικασία, μία συνεργατική διαδικασία έξω από κόμματα και έξω από τέτοιες καταστάσεις και νομίζω ότι δεν είχαμε και κανένα πρόβλημα.

Όπως είπε ο κ. Σεβαστάκης, έχουμε δοκιμαστεί πολλαπλώς σε διαδικασίες αξιολόγησης, έχουμε μεγάλη εμπειρία και θεωρώ, ότι πραγματικά θα πρέπει να μας εμπιστευτείτε.

(Συνέχεια ομιλίας της κυρίας ΣΟΦΙΑΣ ΑΥΓΗΤΙΔΟΥ, Προτεινόμενης στη θέση της αναπληρώτριας Προέδρου του Συμβουλίου Επιλογής Σχολικών Συμβούλων προσχολικής αγωγής, δημοτικής εκπαίδευσης και Ε.Α.Ε.)

Άρα, είμαι εδώ έχοντας μεγάλη διάθεση να προσφέρω στο χώρο της εκπαίδευσης. Δεν μας λείπουν οι θέσεις μας, δεν μας λείπουν οι δουλείες και οι συνάδελφοι που είναι από το πανεπιστήμιο το γνωρίζουν πάρα πολύ καλά αυτό.

Άρα ήρθαμε εδώ για να βοηθήσουμε την εκπαίδευση, ήρθαμε εδώ για να βοηθήσουμε τη χώρα και να συνεργαστούμε με όλους σας για το καλύτερο παρόν και μέλλον της. Αυτά σε ό,τι αφορά τα αρχικά.

Τα ερωτήματα ήταν πάρα πολλά. Είναι σαφές ότι και το καθηκοντολόγιο και τα κριτήρια επιλογής των σχολικών συμβούλων ορίζονται νομικά και ο ρόλος μας είναι ακριβώς να υπηρετούμε τον νόμο. Αυτό δεν σημαίνει όμως ότι δεν έχουμε προσωπική άποψη. Σε σχέση με το καθηκοντολόγιο, επειδή ρωτήσατε τι θα αλλάζαμε για παράδειγμα, αυτό που είναι προφανές είναι ότι και οι ίδιοι σχολικοί σύμβουλοι ζητούν μια αποσαφήνιση του ρόλου τους, η οποία θα τους βοηθήσει στο να κάνουν καλύτερα τη δουλειά τους.

 Νομίζω είναι χρέος μας να το φροντίσουμε αυτό και ιδιαίτερα να πω για το χρόνο τον οποίο θα πρέπει ίσως να καθοριστεί με ακρίβεια τον χρόνο που θα πρέπει να περνούν οι σχολικοί σύμβουλοι μέσα στα σχολεία και σε συνεργασία με τους εκπαιδευτικούς για παράδειγμα. Θα βοηθούσε πάρα πολύ να οριστεί αυτό.

Επίσης, σε σχέση με το καθηκοντολόγιο θα μπορούσαμε, όπως είπα και στην εισήγησή μου να αλλάξουμε αυτό που λέγεται ότι ο σχολικός σύμβουλος ουσιαστικά υλοποιεί την εκπαιδευτική πολιτική. Νομίζω ότι χρειάζεται να αναβαθμίσουμε ουσιαστικά το ρόλο, να εμπιστευτούμε τους σχολικούς συμβούλους και αν τους ορίσουμε ως διαμορφωτές της εκπαιδευτικής πολιτικής.

Γιατί αν πράγματι το τοπικό έχει μια σημασία στο τρόπο που διαμορφώνει το κεντρικό, ο ρόλος του σχολικού συμβούλου είναι ακριβώς αυτός. Ένας σύμβουλος όμως που γνωρίζει καλά τα σχολεία, καλά τις ανάγκες και αντιμετωπίζει τους συναδέλφους εκπαιδευτικούς με σεβασμό και με εμπιστοσύνη.

Και έχοντας αναλάβει και η ίδια καθοδηγητικό ρόλο σε πάρα πολλά προγράμματα, έχοντας δουλέψει με σχολεία και εκπαιδευτικούς για μακρόχρονες συνεργασίες με έρευνες δράσης, όπως είδατε και στο βιογραφικό μου, έχω καταλάβει ότι ένας σωστός άνθρωπος σε αυτή τη θέση μπορεί να κάνει μεγάλες αλλαγές, να οδηγήσει δηλαδή στο μετασχηματισμό της εκπαιδευτικής διαδικασίας, για αυτό έχει μεγάλη σημασία τα κριτήρια επιλογής των σχολικών συμβούλων.

Αν θέλετε τη γνώμη μου, χρειάζεται να αποσαφηνιστεί ποιος μπορεί να αναλάβει ένα τέτοιο ρόλο σε σχέση με το προφίλ και τις δράσεις που απαιτούμε να γίνουν στα σχολεία.

Χρειάζεται, για παράδειγμα, να δούμε και να σκεφτούμε τα πτυχία, είναι πάρα πολλά, είναι μετρήσιμο στοιχείο τα πτυχία, τα μεταπτυχιακά, τα διδακτορικά, όμως πρέπει να δούμε σε τι ακριβώς είναι αυτά τα ΄΄μεταπτυχιακοί τίτλοι΄΄ και ΄΄διδακτορικοί τίτλοι΄΄.

Προφανώς, θα πρέπει να μοριοδοτούνται τίτλοι που έχουν σχέση με την καθοδήγηση εκπαιδευτικών, με την υποστήριξη της επαγγελματικής μάθησης, περισσότερο από άλλους τίτλους που είναι ευρύτερα στο χώρο. Σίγουρα όμως χρειάζεται ένα μοριοδοτηθεί η άμεση σχέση με την εκπαιδευτική πράξη και με την καθοδήγηση αυτών των ανθρώπων.

 Λέω παραδειγματικά κάποια πράγματα. Σε σχέση με την αξιολόγηση προφανώς για να συμβουλεύσω κάποιον, για να στηρίξω κάποιον χρειάζεται να κάνω μια αρχική ή διαγνωστική αξιολόγηση. Δεν μπορώ να στηρίξω κάποιον αν δεν ξέρω, αλλά όχι να τον αξιολογήσω και να τον κατατάξω σε επίπεδα. Όχι να τον αξιολογήσω για να του πω πόσο καλός είναι. Δεν με ενδιαφέρει αυτό. Η αρχική αυτή γνωριμία είναι σε ένα επίπεδο να σε γνωρίσω, να καταλάβω πώς σκέφτεσαι, για να μπορέσουμε να επικοινωνήσουμε, να συνομιλήσουμε, να σκεφθούμε μαζί, να ξανασκεφτούμε μαζί και να δοκιμάσουμε πράγματα.

 Άρα η αξιολόγηση της σχολικής μονάδας επίσης είναι πάρα πολύ σημαντική. Χρειάζεται επιτέλους μια αποτίμηση του έργου που συμβαίνει μέσα στα σχολεία. Όμως τι είδους αποτίμηση; Μια αποτίμηση που θα κατηγορήσει τα σχολεία και τους εκπαιδευτικούς ότι δεν κάνουν καλά τη δουλειά τους; Γιατί πρέπει να αναγνωρίσουμε την συστημικότητα των ζητημάτων. Δεν μπορεί για όλα να φταίει ο εκπαιδευτικός της τάξης, ιδιαίτερα όταν τον έχουμε έξω από επιμορφώσεις συστηματικές, ιδιαίτερα όταν δεν τον έχουμε στηρίξει με άλλου τύπου πράγματα.

Άρα μια συστημική αυτοξιολόγηση της σχολικής μονάδας όπου ο σχολικός σύμβουλος θα είναι δίπλα στο σχολείο για να διευκολύνει αυτή τη διαδικασία, για να δώσει ερευνητικά εργαλεία για συλλογή δεδομένων. Δεν μπορεί να αξιολογήσω αν δεν έχω μια συλλογή δεδομένων. Και όλα αυτά βέβαια, όχι σε ένα γραφειοκρατικό προσανατολισμό που ήταν το κυρίαρχο πρόβλημα της αυτοαξιολόγησης της σχολικής μονάδας μέχρι τώρα.

Δηλαδή, κάνουν του σχολεία αυξιολόγησης Αλλά δεν ξέρω την ουσία έχει αυτό το πράγμα. Αν δεν εμπλακούν οι ίδιοι μέσα σε αυτό και εάν οι ίδιοι δεν ενστερνιστούν την όλη διαδικασία ως βελτιωτική διαδικασία και όχι ως αποτιμιτική διαδικασία, νομίζω ότι πάλι θα έχουμε πράγματα γραμμένα αλλά όχι ουσιαστικά να βοηθάνε τη βελτίωση της εκπαίδευσης.

Και θέλω να πω και κάτι ακόμα, η αξιολόγηση ισχύει για όλους ως βελτιωτικός μηχανισμός και ο ίδιος ο θεσμός του σχολικού συμβούλου χρειάζεται να αξιολογηθεί. Από τον ίδιο καταρχήν μέσα από μια πορεία υλοποίησης και τι πετυχαίνω. Από τους ίδιους τους εκπαιδευτικούς που συμβουλεύει τι θα ήθελαν, τι θα προτείνουν, αλλά σας είπα πάλι όχι με την έννοια της κατάταξης ή τον αποκλεισμό των ανθρώπων, αλλά με την έννοια του πώς θα κάνουμε καλύτερη όλη αυτή διαδικασία.

Αν δεχτούμε ότι για να γίνει καλύτερη εκπαίδευση χρειάζεται να γνωρίσουμε το πλαίσιο, χρειάζεται να σχεδιάσουμε και να υλοποιήσουμε δράσεις και να αποτιμούμε συνεχώς αυτές τις δράσεις για να επανασχεδιάσουμε, ένας συνεχής κύκλος. Αυτός ο κύκλος θα πρέπει να αφορά όλους τους μαθητές μας, τους εκπαιδευτικούς, του συμβούλους και την ηγεσία πιθανά του Υπουργείου Παιδείας. Είναι απαραίτητος για να κάνουμε καλύτερη την εκπαίδευση. Ευχαριστώ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Τον λόγο έχει η κ. Γώγου.

ΠΕΛΑ ΓΩΓΟΥ (Προτεινόμενη στη θέση της Αναπληρώτριας Προέδρου του Συμβουλίου επιλογής Σχολικών Συμβούλων προσχολικής αγωγής, δημοτικής εκπαίδευσης και Ε.Α.Ε.): Σας ευχαριστώ πολύ. Έχω καλυφθεί πάρα πολύ από τους συναδέλφους. Ωστόσο, θα προσθέσω κι εγώ την άποψή μου εφόσον καλούμε για κάτι τέτοιο.

Έλαβα υπ' όψιν τις ερωτήσεις που έγιναν προηγουμένως από τις κυρίες και τους κυρίους που παρίστανται εδώ και προσπαθώ λίγο να τις συνοψίσω, έχω γράψει μερικές. Επικεντρώθηκαν κυρίως στην αξιολόγηση, βέβαια. Αξιολόγηση του έργου των σχολικών συμβούλων και στην αξιολόγηση τη δική μας για τους σχολικούς συμβούλους. Δηλαδή ποιες θα είναι οι αξιοκρατικές κρίσεις οι δικές μας για την επιλογή των σχολικών συμβουλίων. Είναι λοιπόν δύο πράγματα διαφορετικά.

Να ξεκινήσω από το πρώτο, από την αξιολόγηση που οφείλει να κάνει ο σχολικός σύμβουλος στη σχολική μονάδα ή στις σχολικές μονάδες που θα είναι στην αρμοδιότητα του.

Δεν είναι σίγουρα κάτι εύκολο, εκείνο που είναι σημαντικό για μένα, γιατί η αξιολόγηση, όπως ειπώθηκε προηγουμένως, θα πρέπει να είναι αυτοαξιολόγηση, εγώ θα πω κάτι ακόμα, διαμορφωτική αξιολόγηση.

Στα πλαίσια, λοιπόν, μιας διαμορφωτικής αξιολόγησης θα έλεγα ότι ο σχολικός σύμβουλος οφείλει εδώ πλαισιωμένος από μια ομάδα εκπαιδευτικών των σχολικών μονάδων να μπορέσουν όλοι μαζί να συνειδητοποιήσουν, να τους κάνει να συνειδητοποιήσουν όλοι μαζί τα προβλήματα της σχολικής μονάδας, του σχολείου στο οποίο βρίσκονται. Δηλαδή, να σκεφτούν για τις εκπαιδευτικές τους πρακτικές, τόσο σε επίπεδο σχολικής τάξης, όσο και σε επίπεδο θεσμού αλλά και άλλων δραστηριοτήτων που λαμβάνουν χώρα μέσα στο σχολικό θεσμό και είναι αυτό που λέμε να γίνει ένας αναστοχασμός.

Αυτό που θέλω να πω και που φοβούμαστε όλοι μας, και εγώ που είμαι εδώ σήμερα πρέπει να σας πω ότι ένιωσα πολύ μεγάλο τρακ και έχω ακόμα. Δεν το κρύβω, είναι η πρώτη φορά που μπήκα στη βουλή των Ελλήνων, δεν ήξερα ότι θα έχω μια ακρόαση τέτοιου τύπου ότι θα μιλήσω και πρέπει να σας πω ότι δεν νιώθω άνετα, όμως ο διάλογος που έγινε μετά με έκανε να νιώσω καλύτερα. Δηλαδή ένα είδος συνεργασίας που άρχισαν να νιώθω ότι υπάρχει μεταξύ μας, άρχισα να νιώθω λίγο διαφορετικά.

Θέλω να πω με αυτό, ότι ο σχολικός σύμβουλος όταν αξιολογεί θα πρέπει οι εκπαιδευτικοί να τον αισθάνονται όχι με μια ελεγκτική μορφή, αλλά με ένα τρόπο ότι θα τους βοηθήσει να αυτοαξιολογηθούν οι ίδιοι και ότι θα συνειδητοποιήσουν τα προβλήματα των πρακτικών, των καθημερινών πρακτικών και θα αναστοχαστούν γύρω από αυτές. Διότι όλοι μας και έρχομαι σε αυτό που ξεκίνησα φοβόμαστε να αποδώσουμε λογαριασμό. Αυτό που στην εθνομεθοδολογία ένα ρεύμα της κοινωνιολογίας λέγεται countability. Η έννοια, λοιπόν, της countability, αποδίδω λογαριασμός στους άλλους, σημαίνει ότι πολλές φορές ότι φοβάμαι ότι θα υπάρχει ένας έλεγχος πάνω από το κεφάλι μου και θα κατακρίνει, μπορεί να με βάλει στην πόρτα να με απολύσει.

(Συνέχεια ομιλίας της κυρίας Λέλας Γώγου, Προτεινόμενης για διορισμό στη θέση της Αναπληρώτριας Προέδρου του Συμβουλίου Επιλογής Σχολικών Συμβούλων προσχολικής αγωγής, δημοτικής εκπαίδευσης και Ε.Α.Ε.)

Η έννοια αυτή, θα πρέπει να καταλάβουν οι εκπαιδευτικοί και ο σχολικός σύμβουλος ότι, έχει να κάνει για το καλό του θεσμού και τις βελτιωτικές τροποποιήσεις, οι οποίες θα πρέπει, να γίνουν μέσα στο σχολείο για το καλό όλων μας. Υπό αυτή τη μορφή, εγώ, βλέπω την αξιολόγηση, που θα πρέπει να έχει υπόψη του ο εκάστοτε σχολικός σύμβουλος. Όχι πως δεν θ’ αξιολογεί, αλλά μέσα στην αξιολόγηση θα πρέπει, να έχει όλ’ αυτά.

Τώρα, για εμάς, γιατί και το δικό μας έργο είναι πάρα πολύ δύσκολο και πρέπει, να πω ότι το να είσαι αξιολογητής είναι πολύ δύσκολο πράγμα. Εδώ, ένα γραπτό βαθμολογείς και το κοιτάς πολλές φορές. Οπωσδήποτε ειπώθηκε προηγουμένως, και το λαμβάνω υπόψη μου, η έννοια της αξιοκρατίας. Είναι πολύ δύσκολο, ν’ απαντήσω. Είναι μια έννοια, που δεν ξέρω εάν μπορεί σήμερα, ν’ απαντηθεί. Θέλει πολύ συζήτηση και έρευνες γύρω απ’ το θέμα αυτό και γίνονται και δεν σταματούν, να γίνονται.

Εν πάση περιπτώσει, γι' αυτό το οποίο στην καθομιλουμένη λέμε «αξιοκρατία» και ότι «πρέπει να υπάρχουν αξιοκρατικές κρίσεις», αυτές θα γίνουν κατά την άποψή μου μέσα από την κείμενη νομολογία, από το νομοθετικό πλαίσιο που θα υπάρξει, τα κριτήρια που θα έχουν τεθεί και, βεβαίως, οι αποφάσεις δεν παίρνονται ατομικά, παίρνονται συλλογικά από μια επταμελή επιτροπή. Θα μου πείτε, βέβαια, «δεν υπάρχουν οι προσωπικές απόψεις;». Βεβαίως, υπάρχουν οι προσωπικές απόψεις, αλλά σ’ αυτές τις περιπτώσεις θα πρέπει κανείς, να το δει μέσα από την Επιτροπή και να συζητήσει με τα μέλη της Επιτροπής συλλογικά και συνεργατικά.

Πιστεύω και από την αρχή που είμαι εδώ το λέω ότι τα πάντα γίνονται μέσω της συνεργασίας, μέσω μιας συνεργατικότητας και μιας εμπλοκής δικιάς μας. Εάν δεν υπάρξουν εποικοδομητικές σχέσεις μεταξύ μας, θα υπάρχει πρόβλημα και στην αξιολόγηση. Το θέμα είναι, να υπάρξουν και εποικοδομητικές σχέσεις στην Επιτροπή μεταξύ μας. Δηλαδή, ζητήματα νομιμότητας - δηλαδή, να λάβουμε υπόψη μας το νομοθετικό πλαίσιο - και ηθικής και ανταλλαγής απόψεων, προκειμένου να καταλήξουμε σε κάτι, το οποίο, όμως, δεν είναι σίγουρο ότι θα είναι και το καλύτερο. Μπορούμε πάλι, να το αναθεωρήσουμε και να το επανεξετάσουμε και να το ξαναδούμε στην περίπτωση, που ένας σχολικός σύμβουλος δε συμφωνεί με την άποψή μας και θέλει, να καταθέσει μια ένσταση, θα τη δούμε κι αυτή ξανά και θα ξανασυζητήσουμε το θέμα. Αυτή είναι η δική μου άποψη.

Σας ευχαριστώ πάρα πολύ. Δεν μπορώ αυτή τη στιγμή, να προσθέσω κάτι περισσότερο σ’ αυτό, στο πνεύμα της αξιοκρατίας. Θα προσπαθήσω, να είμαι στο πνεύμα της αξιοκρατίας και θα προσπαθήσω, ν’ ανταποκριθώ στο ρόλο μου, όσο αυτό γίνεται.

Ευχαριστώ πολύ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Σας ευχαριστώ πολύ, κ. Γώγου.

Νομίζω ότι κατά πλειοψηφία διατυπώθηκε μια θετική γνώμη για την καταλληλότητα των προτεινόμενων συναδέλφων. Να τους συγχαρούμε. Να τους ευχηθούμε καλή επιτυχία σ’ ένα εξαιρετικά δύσκολο έργο, γιατί έχουν και τεράστια σχέση οι άλλες σχέσεις, που θα δημιουργηθούν με τους σχολικούς συμβούλους και τους εκπαιδευτικούς.

ΘΕΟΔΩΡΟΣ ΦΟΡΤΣΑΚΗΣ: Εμείς, θέλουμε να καταγραφεί η άποψή μας.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Με συγχωρείτε πάρα πολύ. Να ψηφίσουμε κατά Κόμμα, έχετε δίκιο.

Ο ΣΥ.ΡΙΖ.Α., κ. Μηχελή;

ΑΘΑΝΑΣΙΟΣ ΜΙΧΕΛΗΣ: Εγκρίνεται.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): «Εγκρίνεται».

Ο κ. Φορτσάκης εκ μέρους της Ν.Δ..

ΘΕΟΔΩΡΟΣ ΦΟΡΤΣΑΚΗΣ: Επίσης, κύριε Πρόεδρε, για τους λόγους που εξηγήσαμε πριν, θα ψηφίσουμε «παρών». Για δε την καταλληλότητα των υποψηφίων, εμείς, δεν έχουμε άλλη επιλογή αυτή την ώρα, παρά να δεχτούμε την πρόταση της Κυβέρνησης, υπό την έννοια ότι η Ν.Δ. δεν είχε καμία συμμετοχή στην επιλογή. Δεν αμφιβάλλουμε ότι οι συνάδελφοι είναι όλοι πολύ καλοί καθηγητές, το εάν είναι κατάλληλοι για τη συγκεκριμένη θέση είναι μια κρίση, στην οποία εμείς δεν μπορούμε, να προβούμε, γι' αυτό και ψηφίζουμε «παρών».

Θα ήθελα, όμως, να κάνω κι ένα πολύ μικρό σχολείο της τάξεως του μισού λεπτού, γι’ αυτά που είπε ο κ. Υπουργός σε σχέση με το προηγούμενο καθεστώς της δήθεν «κομματοκρατίας, την οποία είχε επιβάλλει η Ν.Δ.». Εμείς, απορρίπτουμε ολοσχερώς αυτά, τα οποία είπε ο κ. Υπουργός. Δεν θα κάνω, τώρα, ανάπτυξη αντιλόγου, αλλά θέλω, να καταγραφεί ότι το απορρίπτουμε και το αντιστρέφουμε αυτό, το οποίο είπε ο κ. Υπουργός. Γι' αυτό το λόγο θα ήθελα, να καταγραφεί αυτή η απάντηση.

Στα υπόλοιπα ψηφίζουμε «παρών». Θα παρακολουθούμε πάρα πολύ στενά τη δράση του Συμβουλίου Επιλογής, γιατί θεωρούμε ότι είναι εξαιρετικά σημαντικό το έργο, που πρέπει, να επιτελεστεί και θέλουμε, να πιστεύουμε ότι στις επιλογές αυτές δεν θα έχουμε κριτήρια κομματικά, άλλα κριτήρια ουσιαστικά. Άκουσα με χαρά αυτά, τα οποία είπαν οι δύο κυρίες συνάδελφοι για την αξιολογία και νόμιζα ότι άκουγα οπαδούς της Ν.Δ., αλλά απ' ό,τι καταλαβαίνω, ήταν από χείλη διαφορετικά. Μακάρι να εφαρμοστούν στην πράξη.

Ευχάριστο, κύριε Πρόεδρε.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Ευχαριστώ. Το λόγο έχει ο κ. Κωνσταντόπουλος.

ΔΗΜΗΤΡΗΣ ΚΩΝΣΤΑΝΤΟΠΟΥΛΟΣ: …………………………… (ομιλία εκτός μικροφώνου)

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Πολύ χαίρομαι. Το λόγο έχει ο κ. Δελής.

ΙΩΑΝΝΗΣ ΔΕΛΗΣ: Το είπαμε κι εμείς, κύριε Πρόεδρε. Για εμάς το κύριο είναι η εκπαιδευτική πολιτική και όχι τα πρόσωπα. Μ’ αυτό το σκεπτικό ψηφίζουμε «παρών».

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Το λόγο έχει ο κ. Μαυρωτάς.

ΓΙΩΡΓΟΣ ΜΑΥΡΩΤΑΣ: Ναι, δεν θα πάει unblock η ψήφος μας.

Για τον κ. Καλαβάση θα ψηφίσουμε «παρών». Ερχόμουνα, να ψηφίσω «όχι», κ. Καλαβάση, αλλά με κερδίσατε με την παρουσία σας εδώ πέρα και με τις εξηγήσεις που δώσατε, γενικά, με το λόγο σας και γι' αυτό πηγαίνουμε στο «παρόν». Για την κυρία Φουντοπούλου «ναι». Την κύρια Αυγητίδου «ναι» και την κυρία Γώγου «ναι».

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Ευχαριστώ, κ. Μαυρωτά.

Από τους Ανεξάρτητες τους Έλληνες μου είχαν δηλώσει ότι είναι «υπέρ».

Από την Ένωση Κεντρώων;

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ: Θέλουμε, να ψηφίσουμε «ναι». Απλώς, θα θέλαμε, να επισημάνουμε ότι καλό θα ήταν, να υπάρχει μια συζήτηση, πριν γίνει επιλογή και ίσως να αναζητηθεί μια γνωμοδότηση και από τα υπόλοιπα Κόμματα. Θέλουμε, να στηρίξουμε αυτό το σχέδιο.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Σας ευχαριστώ. Έχουν σημειωθεί οι ενστάσεις επί της διαδικασίας.

ΘΕΟΔΩΡΟΣ ΦΟΡΤΣΑΚΗΣ: Οι ΑΝ.ΕΛ. Έχουν ψηφίσει;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Πρόεδρος της Επιτροπής): Έχουν τοποθετηθεί θετικά. Δεν είναι εδώ, είναι κάτω στην Ολομέλεια. Πάντως, και να μην ψηφίσουν, κατά πλειοψηφία εγκρίνεται.

Σας ευχαριστούμε πολύ και θα τα πούμε την Τρίτη με τους μορφωτικούς ακολούθους των χωρών-μελών της ευρωζώνης.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ.:

Τέλος και περί ώρα 14.40΄ λύθηκε η συνεδρίαση.

 Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ

 ΚΩΣΤΑΝΤΙΝΟΣ ΓΑΒΡΟΓΛΟΥ ΔΗΜΗΤΡΙΟΣ ΜΠΑΞΕΒΑΝΑΚΗΣ